5.725 euro bildu dituzte Grand Prix solidarioan Duchenne gaixotasunaren ikerketarako - Azpeitia - uztarria.eus\n5.725 euro bildu dituzte Grand Prix solidarioan Duchenne gaixotasunaren ikerketarako\nUztarria.eus 2019-10-12 22:17\nXI. Zezen Beltz asteburuaren barruan, Grand Prix solidarioa egin dute gaur arratsaldean Azpeitiko zezen plazan. 1.900 lagun inguru joan da ikuskizuna ikustera, eta sarrerekin bildutako dirua Duchenne Parent Project elkartera bideratu dute; guztira, 5.725 euro bildu dituzte. Azpeitian bada Duchenne gaixotasuna duen haur bat, Iren, eta haren bidez bideratuko dute dirua gaixotasun horren ikerketara. Ikuskizunaren bukaeran eman diote lortutakoa hari Zezen Beltz elkartekoek.\nLau taldek parte hartu dute gaur arratsaldean Grand Prixean: Marea Urdinakoa bat, bestea Duchenne Parent Project ordezkatu duen taldea eta Azpeitiko eta Azkoitiko gazteek osatutako Dragoi Bola eta Txusterrak taldeak. Horiek sei proba egin behar izan dituzte. Jolasetako batean ikusleek ere parte hartu behar izan dute oinetakoak eta arropa emanaz. Ikuskizuna bukatu ondoren, zezen txikiekin jolasteko aukera izan dute gaztetxoek.


Etorkizuneko apurketak iraganean\nPunk arrastoak pinturan\nLos Picoletos bikoteak “Quinquis, macarras y skaters. Rastros del punk en el arte contemporáneo” (“Kinkiak, makarrak eta skaterrak. Punk arrastoak arte garaikidean”) sei saiotako mintegia antolatu zuen 2021eko ekainean BilbaoArte aretoan. Astean bi orduz haien bizitzan garrantzitsuak izan diren erreferente kulturalen panteoia osatu zuten, beraien ibilbide artistikoari zentzua emateko punk kulturaren arrastoa iraganeko arte adierazpenetan bilatuz. Hiru artikuluko serie honetan, arrasto horietan barrena ibiliko gara.\nOrlan artistaren 'Gerraren jatorria' lanak Gustave Courbeten 'Munduaren sorera' margolana berrinterpretatu zuen.\nIñigo Basaguren-Duarte @inigob_d\n2022ko maiatzaren 08a\nNorberaren mitologia eraikitzeko emandako pausoen arrastoetan arakatu beharra dago. J. G. Ballard idazle britainiarrak bere historia pertsonalean eman diren haustura momentuak erabiltzen zituen mitologia pertsonala berridazteko, bere bizitzari zentzua emango zion kontakizuna josteko. Beste hainbat idazlek antzerako lana egin dute. Adibidez, Greil Marcusek Lipstick Traces: A Secret History of the 20th Century (Ezpain-margo arrastoak: XX. mendearen historia sekretu bat; Harvard University Press, 1989) lan klasikoan punk kulturaren mitologia eraiki zuen honen arrastoak XX. mendeko arte adierazpen ugaritan bilatuz. Antzeko zerbait egin zuen Servando Rocha idazle kanariarrak La facción canibal: una historia del vandalismo ilustrado lanean (Fakzio kanibala: bandalismo ilustratuaren historia bat; La Felguera, 2012). Saiakera horrek idazlearen obsesioetan barrena egindako bidaia aurkezten du antropofagia kulturaleko ariketa baten bitartez. Biek ala biek tradizio ezkutu bati buruz hitz egiten dute, mendeetan zehar lur azpitik eta eskuz esku bidaiatu duen suari buruz.\nBi idazle horiek egindakoa emulatu nahi izan dute Los Picoletos bikote artistikoa osatzen duten Dante Litvakek eta Fabro Tranchidak. Punkaren identitatean berezkoak diren ikur eta kodeak –probokazioa, jarrera oldarkorra, eskandalua, abangoardia kulturala, eta abar–, haien totem artistikoetan bilatu eta horiekin kontakizun bat osatu dute. Beraiek markatutako bidea jarraituko dugu hiru ataleko erreportaje-sorta honetan, bide bazterrean altxatutako mugarriek esan behar digutena entzuteko.\nOlio-pintura arrastoak: punkaren aztarnak XIX. mendean\nBide orok du hasiera bat, askotan iluna izan daitekeena, mapetan agertzen diren seinaleak ez baitaude argi. Lehenengo atal honetan punkaren aztarnak bilatuko ditugu XIX. mendeko pintura garaikidean. Ibilbide honen lehen mugarria Gustave Courbet margolari frantziarraren Munduaren sorrera margolana da. Emakume* baten genitalak lehen planoan aurkezten dira oso modu errealistan eta pubisean ile ugarirekin. 1866 urtekoa bada ere, lana mende luze batez ezkutuan egon zen eta lur azpiko ibilbidea egin zuen; naziek, Armada Gorriak, baita Jacques Lacanek ere beraien eskuetan izan zuten. 1995etik aurrera Parisko Musée d'Orsay-n ikusgai dago. Margolana apurtzailea izan zen emakume baten biluzia hain modu errealistan margotzeagatik. Ordura arte hainbat trikimailu erabiliz erakusten ziren, jainkosak bezala aurkeztuz edo arrazializatuz –arte garaikidean emakumeen gorputza gauza gisa nola aurkeztu izan den erakusten du horrek–. Baziren giza biluzien bilduma pribatuak, baina gorputza bere naturaltasunean eta hain modu esplizituan erakustea ez zen ohikoa. Courbeten lan horrek hautsak harrotu zituen garaiko burgesia puritanoaren baitan eta apurketa ekarri zuen arte garaikidean ordura arte nagusi zen tradizioarekin. Baina artelan askorekin gertatu bezala, garai batean abangoardista eta apurtzailea zena, mugimendu kultural berrien kritikaren jomugan egon daiteke. Hori izan zen Orlan artista frantziarraren asmoa 1989an Courbeten koadroaren berrinterpretazioa egin zuenean. Emakume honen margolanak Gerraren jatorria du izena eta Courbeten koadroaren formatua imitatuz, zutitutako zakil bat erakusten du, heteropatriarkatuaren biolentzia jomugan jarriz.\nOlio-pinturaz egindako margolanak ez ezik, grabatuak ere erabili zituzten artista askok herri kultura transmititzeko euskarri bezala. Teknika hori erabili zuten artisten artean bada kasu aipagarri bat: mundua karga esoteriko handiarekin ikusten zuen William Blake artistarena. Bere obra oso mitologikoa eta pertsonala da aldi berean. Ingelesak bere olerkiak idatzi eta ilustratzen zituen, baita Bibliaren pasarteak bere irudipenekin berrinterpretatu eta ilustratu ere. Munduari begiratzeko bere moduari, gainazaletik haratago ikusteko gaitasunari, “begirada bikoitza” deitzen zion. Blakeren esanetan, begiekin baino, begietan barna begiratu behar zitzaion munduari. Ameslaria izan zen eta irudikatu zituen munduak profetikoak izan ziren, baita inspiratzaileak ere gerora bere figura aldarrikatu duten hainbat artistarentzat. Irmoki defenditzen zituen bere sinesmenak eta gogor jo zuen arte ofizialaren eta establishment-aren aurka. Hori dela eta, Blakeren eragina ez zen momentuan nabaritu. Bere profeziak eta mundua ikusteko erabiltzen zuen begirada lur azpian mantendu ziren hurrengo mendearen bukaeran William Butler Yeats irlandar poetak haren figura aldarrikatu zuen arte. Ordutik mugimendu artistiko eta kontrakultural guztietan Blakeren figura presente egon da: surrealismoan, beat mugimenduan, psikodelian, hippyen artean, punkean, baita Alan Moore eta Grant Morrison komikigileen lanean ere. Euskal Herriko Vulk musika taldea izan da bere hitzak erabili dituenetako bat. Ground for Dogs (Meyo Records, 2018) lanean A poison Tree olerkiaren letra erabili zuten izen bereko abestian. Lan bereko hurrengo abestia ere, Behiaren begirada, guztiz blaketarra da.\nBlakeren garaikidea izan zen Francisco de Goyak grabatu eta ur-bortitzez irarritako lan ugari egin zuen. Poema txikiak ziren, bere mitologia pertsonala osatzen lagundu zutenak. Baina Goyaren obran bada zirrara sortzen duen lan sorta bat, bitxitasunagatik eta izugarritasunagatik: pintura beltzak. Bere etxeko hormetan margotu zituen hamalau lan dira. Denborak ezabatu bazituen ere, berreskuratu egin dira eta gaur egun Madrilgo Prado Museoan haiei propio eskainitako areto batean ikusgai daude. Gaiei dagokienez, interpretazio ugari dago, baina oro har, Goyak zahartzaroari, heriotzari eta gizadiarekiko zuen deslilurari buruz hitz egiten du, munduaren munstrokeria agerian utziz. Lanek izugarrizko indarra dute eta darien iluntasunagatik eta ezkortasunagatik artistaren begirada bereganatu dezake ikusleak.\n'Arrantzalearen emaztearen ametsa' lanak XIX. mendeko artista europar askoren interesa piztu zuen.\nEuropatik kanpo, Japonian, ukiyo-e grabatu estiloa sortu eta garatu zen XVII-XIX. mendeetan. Zuraren gainean egiten zen eta herri kulturaren eszenak irudikatzen zituen. Egilerik garrantzitsuenetako bat, behintzat arte garaikidean arrasto handienetakoa utzi duena, Katsuhika Hokusai izan zen. Marra soilekin lan egiten zuen artista japoniarrak, argi-itzalen errekurtsorik gabe, bere ustez argia elementu artifiziala baitzen, gauzen benetako eszentzia distortsionatzen zuena. Hokusaik ez zuen arrakasta handirik lortu bizirik egon zen bitartean, baina XIX. mendearen bigarren erdialdean bere lana Europan ezaguna izaten hasi zen eta Van Gogh, Gauguin eta Toulouse-Lautrec margolariak liluratu zituen. Bere obrarik ezagunena Kanagawako olatu handia (1830-1833) bada ere, aipatu beharreko grabatu ezagun bat Arrantzalearen emaztearen ametsa (1814) da. Japoniar grabatu erotikoaren tradizioan ohikoa zen gai bat jorratzen du: gizakien eta olagarroen arteko sexu-harremanak. Hokusairen grabatu horretan olagarro batek aho-sexua praktikatzen dio emakume bati, beste batek ahoan musu ematen dion bitartean. Emakumeak begiak itxita ditu, olagarroek ez bezala, honen amets erotikoa dela adierazteko. Ilustrazioaren inguruan idatzita dagoen testua emakumearen eta olagarroen arteko elkarrizketa da. Ia bi mende geroago, 2002. urtean Larry Clark zuzendariaren (Kids) eta Harmony Korine gidoilariaren (Gummo) Ken Park filmaren afixak omenaldi txiki bat egin zion Hokusairen grabatu famatu horri.\nEsan bezala, Hokusai eta beste hainbat japoniar artistaren grabatuak Pariseko giro bohemioan ezagunak egiten hasi ziren XIX. mendeko erdialdean. Horien eragina agerikoa da hainbat artistarengan, adibidez, Paul Gauguin margolari eta eskultore frantziarrarengan. Bere Sermoi ondorengo irudipena (1888) horren adibide ona da. Argazkigintza hastapenetan zegoen garaian, munduaren irudikapen guztiz errealista egiteko aukera gero eta hurbilago zegoenean, parrokia batek egin zion enkarguan, perspektiba guztiz hautsi eta kolore biziak erabili zituen Gauguinek. Lan horrengan Hokusairen Sumo gerlariak obrako aztarnak aurkitu daitezke. Bada bi lan horien aztarnak ikusten dituenik punk mugimenduak ezagun egin dituen pogo dantzaldietan ere. Izaera bortitza duen dantza mota hau ikusleen arteko bultzada eta saltoetan oinarritzen da.\nXIX. mendetik XX.era pasatzean ugaritu egin ziren probokatzaileak ziren arte-adierazpenak\nMende aldaketarekin apurtzaileak eta probokatzaileak ziren arte adierazpenak ugaritu ziren. Guztien artean Egon Schiele artistaren lan oparo eta transgresorea aipatu beharra dago. Espresionismoaren izen ezagunenetakoa den margolari honek Vienan hasi zuen bere ibilbidea, baina azkar nazkatu zen hiri ilun eta puritano hartaz. Bere obran erretratuak eta gorputz biluziak nagusi izan ziren. Baina gorputz biluzi horiek ez zuten errepresentatzen ordura arte ohikoa zen edertasuna. Gordinak ziren, oso, baita marraztu zituen sexu eszenak ere. Emakumeak oso modu indartsuan eta boteretsuan irudikatu zituen. Giza gorputzaren irudikapenari dimentsio psikologikoa eman zion artista austriarrak; zorabioa eta norberaren gorputzarekiko deserritze sentsazioak sortzen zituen. Gurean, punk jarreratik urrun ez dagoen Erraiak (Elkar, 2014) liburuaren azalerako Egon Schieleren irudi bat aukeratu zuen Danele Sarriugartek. Nobelan norberaren gorputzaren gaineko kontzientzia eta horren adierazpena oso presente daude, Schieleren obran bezala.\nXX. mende hasierako abangoardia artistiko eta politikoak\nAndaluziako La URSS punk taldeak “Hay incendios que iluminan horizontes tras las ruinas” (Badira suteak hondakinen atzean dagoen zerumuga argitzen dutenak) abesten du Nada es sagrado abestian. Punk politizatuaren bi aurpegiak ondo deskribatzen ditu esaldiak: alde batetik punkaren pultsio suntsitzailea; bestetik utopiarekiko fedea eta suntsiketa horren izaera sortzailea. Abestia Maravillas del mundo (La Corporación, 2015) diskoan argitaratu zuten. Bada lan horretan, Manifiesto futuro abestian, antzerako esanahia duen beste esaldi bat: “Un nuevo sol se erigirá sobre el cadáver de la humanidad” (Eguzki berri bat goratuko da gizadiaren hilotzaren gainean). Abestiaren izenak keinu bat egiten dio XX. mendearen hasieran argitaratu zen testu politiko eta artistiko garrantzitsu bati: Manifestu futurista.\nValentine de Saint-Point, 'Emakume futuristaren manifestua'-ren egilea.\n1909an argitaratu zuen Filippo Tommaso Marinetti artista italiarrak Manifestu futurista. Testu hartan aldarrikatu zuen “arriskuarekiko maitasuna, energia eta beldurgarritasunaren ohitura [...] Ausardia, adorea eta errebolta gure poesiaren funtsezko elementuak” zirela. Manifestu futurista-n aurrera egin ahala ideia ilunekin egingo dugu topo: “Gerra –munduko higiene bakarra–, militarismoa, abertzaletasuna [...] Edozein eratako museo, liburutegi eta akademiak hautsi nahi ditugu, eta moralismo, feminismo eta behekeria oportunista edo utilitarista guztien aurka borrokatu”. Manifestuaren izaera misoginoa agerikoa da, beraz, ez da harritzekoa futuristen artean emakume bakarra aurkitu izana: Valentine de Saint-Point, diziplina ugaritan aritutako artista. Frantziar jatorriko emakume honek Emakume futuristaren manifestua idatzi zuen 1912an, Marinettiren idazki misoginoaren aurka oso modu bitxian egiteko: “Gizakia erdipurdikoa da. Emakume gehienak ez dira gizonak baino hobeak, ezta txarragoak ere. Berdinak gara. Guztiok merezi dugu mespretxu berdina”.\nArgitaratu zen garaian baino, urte batzuk geroago izan zuen arrakasta Marinettiren testuak, 1920ko hamarkadan hain zuzen, Gerra Handia eta mundu mailako gripe pandemia amaitu berriak zirenean. Gizartean, bereziki burgesiako kideen artean, bizi pultsioak gogor jo zuen eta hedonismoarekiko jarrera kamikazea hedatu zen. Kontsumo gizarte kapitalista izan zen erabili zuten erregaia eta gizarte tradizionalaren konbentzioak haien jomuga. Futurismoak diziplina ugaritan eragina izan zuen eta anarkista eta sindikalistei matxinadarako aliantza proposatzen zien. Beraien emanaldietan publikoaren aurka gogor egiten zuten eta asko borroka gogorretan bukatzen ziren. Marinettirentzat, arteak oldarkorra, biolentoa eta bidegabea izan behar zuen. Ezkerreko mugimenduetan eta abangoardiako artean ez ezik, futurismoak 1920ko hamarkadako bestelako mugimenduengan ere eragin zuen: Europa odolez eta heriotzaz bete behar zuten totalitarismoen artean.\nKanal hauetan artxibatua: Artea | Punk\n2022-05-22 | Iñigo Basaguren-Duarte\nPunk arrastoak III\n1960ko hamarkadaren amaieratik nonahi aurki daitezke punk kulturaren aztarnak. Hiru artikuluko serie hau bukatzeko, agerpen horietako batzuei buruz ariko gara: AEBetako zenbait talde iraultzaile, Malcolm McLaren, Sex Pistols eta eztandaren ondorengo hamarkadetan punk... [+]\n2022-05-15 | Iñigo Basaguren-Duarte\nPunk arrastoak II\nGazte basatiak, absurdoa, tiroak, iraultza\nPunkak pinturan izan zituen aurrekariez jardun genuen orrialde hauetan joan den astean. Lehen Mundu Gerraren ondoren Europan agertu ziren zenbait eztanda artistikori buruz arituko gara aste honetakoan, besteak beste dadaismoa, surrealismoa, mugimendu letrista, beat... [+]\n2022-05-15 | Ander Perez\nXabier Morras. Margolaria\n“Nirea ez da pintura atsegina, tragikoa da”\nLaster beteko dira 50 urte Iruñeko Topaketek hiriburua hartu zutenetik. Huarte enpresari familiak finantzatuta, mundu osoko arte garaikidearen erakusgarri izan zen hiria 1972ko uda hasieran, astebetez. Baina arteaz gain, garaiko tentsio politikoen isla ere izan zen... [+]\nArgazki albumak gordetzen dituzten emakumeen azken belaunaldiarekin topaketak egin ditu Ainhoa Resanok (Iruñea, 1974), Bilboko auzo garaietan. “Asko bizi baina gutxi kontatu duten” emakumeen belaunaldiarekin. Argazkietatik abiatuta, idatzi gabeko memoria... [+]\n2022-04-10 | Jone Alaitz Uriarte\nIñaki Imazen 'Alimentación, lencería, bazar' erakusketa\nBilboko erdigunean etxarte baten bila nabil. San Mames Zumarkaleko 11. zenbakian kale-kantoi urdinxka bat omen dago, eta, bertan, ezohiko arte-galeria bat. Galdu samar nabil bi dendaren artean hondo urdinean El Callejon Zollo. Molcris idatzita ikusi dudan arte. Pasadizoa igaro... [+]


Musika eskolari ia 69.000 euro emango dizkio Udalak urteko diru laguntzaren bigarren zatiaren ordainketa kontzeptuan — Oñatiko udala\nMusika eskolari ia 69.000 euro emango dizkio Udalak urteko diru laguntzaren bigarren zatiaren ordainketa kontzeptuan\n2014ko otsailean onartu zen Udala eta Jose de Azpiazu musika eskolaren arteko lankidetza hitzarmena. 2018ra arteko indarraldia duen hitzarmenaren arabera, Udalak, urtero diru laguntza bat ematen dio musika eskolari baina honek, era berean, erabiltzen duen eraikinaren errenta ordaintzen dio Udalari.\n2015eko aurrekontuetan jada, Jose de Azpiazu eskolari 137.5000 euroko diru laguntza ematea jaso zen musika eskolak dituen gastuei aurre egiteko. Diru laguntzaren erdia ikasturte hasieran, irailean ordaindu zen, orain, bigarren zatia ordaintzea erabaki da. Aurrez dena den, eta aipatu lankidetza hitzarmenean zehazten den bezala, Jose de Azpiazu musika eskolak jarduera eta ekonomia txostenak aurkeztu ditu. Dokumentazioan, egin diren jarduerak eta lortutako emaitzak zehazten dira eta izan diren gastu eta inbertsioen zerrenda, fakturak, eta jasotako beste sarrera edo diru laguntzak zerrendatzen dira.\nTxostenak ontzat emanda, urteko diru laguntzaren bigarren zatia ordaintzea erabaki da Tokiko Gobernu Batzarrean. Jose de Azpiazu musika eskolari 68.765,80 € emango zaizkio baina bestaldetik, 20.592,00 € kobratuko zaizkio, Gorritxitxi eraikinaren alokairu gisa.\nJose de Azpiazuko ikasle talde bat eskola atarian


Lurzoru Urbanizaezinean kokatutako nekazaritza eta abeltzaintzako ustiapenek bete beharreko baldintzak aldatzen dituen Orendaingo Arau Subsidiarioen Aldaketaren Ingurumen Ebaluazio Estrategiko Sinplifikatuaren agiriak kontsultatzeko moduan daude ekarpenak egiteko. - Aktualitatea - Ingurumena\nLurzoru Urbanizaezinean kokatutako nekazaritza eta abeltzaintzako ustiapenek bete beharreko baldintzak aldatzen dituen Orendaingo Arau Subsidiarioen Aldaketaren Ingurumen Ebaluazio Estrategiko Sinplifikatuaren agiriak kontsultatzeko moduan daude ekarpenak egiteko.\nOrendaingo Udalak eskatuta, Lurzoru Urbanizaezinean kokatutako nekazaritza eta abeltzaintzako ustiapenek bete beharreko baldintzak aldatzen dituen Orendaingo Arau Subsidiarioen Aldaketaren ingurumen ebaluazio estrategiko sinplifikatuaren kontsulten eta jendaurreko informazioaren izapidea hasi du Ingurumen Zuzendaritza Orokorrak.\nHori dela eta, eskuragarri daude web orri honetan aldaketaren dokumentazioa eta dagokion ingurumen agiri estrategikoa, herri administrazioek, publiko interesdunak eta publiko orokorrak irakurri ahal izateko eta komenigarri iruditzen zaizkien ingurumen arloko iradokizun eta ekarpenak aurkezteko.\nIngurumen Agiri Estrategikoaren Planoak


martxoa | 2016 | B.I.G.E. bloga\nXangoren gelakoak haurrak zaintzen\nMantso baino seguru!!!hemen gaude berriz ere!!!\nXangoren gelakoek aitzineko hilabetean, haurrak nola sortzen diren, nondik….ikasi genuen!!!arras gustora egon ginen eta pila bat ikasi genuen, eta zenbait gauzekin ere harrituek gelditu ginen!!!\nIzugarrizko zortea izan genuen izan ere gure gelako Aroaren anaia Aimar, egun horietan sortu zen eta bere amatxo Miriam ikastola etorri zen Aimar nola sortu zen kontatzera.\nEtxetik gure umetxoak ikastolara eraman genituen eta ikastolan egunero zaintzen ibili ginen, esnea eman, xatarra aldatu, orraxtatu, bainatu…arras ongi zaindu ditugu. Haur bakoitzari ere bere txartela egin genion, izen abizenak, noiz sortu zen…\nBakoitzak etxetik ttikitako argazkia eta informazioa ere ekarri genuen, noiz sortu ginen, zenbat pisatu, neurtu eta akabailan anekdotak idazteko aukera ere izan genuen…zenbat anekdota, zenbat istorio eta zenbat irri!!!\nArras arras ongi pastu dugu!!!\n6. mailakoak Kantu jaialdian\nMartxoaren 20an ikastolako 6. mailako neska mutikoak, Velociraptor gelakoak, Berriozarren izan zen kantu jaialdian izan ziren eta Juul kanta abestu zuten. A zer esperientzia polita! Gaienera, apirilaren 30ean Tafallan eginen den kantu jaialdi nagusian parte hartuko dute berriz.\nArgazkiak eta bideoa ikusteko klikatu HEMEN\nBadakizuen bezala, Arabiar Penintsularen inguruan eta islamaren inguruan gauza aunitz ikasi ditugu. Gaurkoan, gaia akitzeko, zapia buruan jarri eta arabiar bihurtu gara 4.mailako lehoitxoak.\nTxoko xuriko gauza guztiak ordenatu eta berrikusi ditugu. Gero, Mariamek erakutsi digu buruko zapia nola jarri eta 2 modu ezberdin ikasi ditugu. Arras politak geunden denak koloretako zapiekin.\nMariamek eta bere familiak egindako postre goxo-goxoa jan dugu, mmmmmmm!!! Eta Mirenek ekarritako te berdea ere probatu dugu.\nGero, Urkoren bitartez “Keren or” kantua entzun dugu. Eta gainera, arabiar-dantza ezberdinak ikusi eta dantzatu ditugu.\nAkitzeko, Zangotxo gelakoak gonbidatu ditugu gelarat. Ikasitakoaren berri eman diegu eta etxetik ekarritako gauzak ere erakutsi dizkiegu. Buruko zapia jarri diegu haiei ere!\nBerriz ere eskermile Mariam eta bere familiari, 1.mailakoei eta gure etxekoei!!!\nEta honekin guziarekin Xerezade, Ali Baba eta arabiar guziak beren lurralderat bueltatu dira eta gu 5.gaiarekin hasiko gara… Zertan murgilduko gara oraingoan?\nPirritx, Porrotx eta Marimotots!!\nNoiz: Apirilaren 10ean, goizeko 11:30etan\nNon: Elizondoko Baztan pilotalekuan\nSarrerak: Elizondon: Intza, Axular eta Fantxiken; Donezteben: El Cafe ostatuan,;Sunbillan: Itturburu ostatuan; Lesakan: Haizea ostatuann; Beran: Errekalde ostatuan.\nPrezioa: 1-2 urte: 2 euro eta 3 urtetik gora 6 euro.\nOinez basoaren inaugurazioa eta zuhaitz eguna\nApirilaren 3an, igandean, eguraldiak laguntzen badu, zuhaitz landaketa eguna eta gure Oinez Basoaren inaugurazio ekitaldia ospatuko ditugu Gainekolan.\nEguneko plana hau izanen dugu: 10.00etan Otsondoko atsedengunetik (Amaiur pasa eta parkina duen merendu-tokitik) oinez abiatuko gara denak, gurasoak zein haurrak, Gainekolara. Behin Oinez Basoara ailegatu eta inaugurazio ekitalditxoaren hitzak entzunda, zuhaitzak landatzeari ekinen diogu. Otsondora itzuli aitzinetik indarrak behar bezala hartzeko, hamaiketako ederra eginen dugu Gainekola parajean.\nEgunari begira eta dena ahalik eta hobekien atera dadin, bi gauza eskatu nahi dizkizuegu Baztan Ikastolako Guraso Elkartetik: bat, aukera duzuenek, faborez, ekar itzazue aitzurrak landaketarako eta bi, hamaiketakoa Guraso Elkarteak prestatuko badu ere, zuek ere jateko zer edo zer ekartzea (patata-tortillak, magrak…) eskertuko dizuegu. Guraso Elkartea arduratuko da jaki guztiak Otsondotik Gainekolara 4×4 batean eramateaz.\nBertzerik gabe, oporretatik bueltan Otsondon elkartuko garelakoan, ongi pasa heldu diren besta egun hauek!\nUdal baratzearen hasiera\nAurten lehendabiziko aldiz, Elizondon Udal baratzearen proiektua jarri da martxan. Bailarako hainbat taldek partu hartuko dugu: Baztango Udalak, Elizondoko Herriak, Elizondoko Eskolak, Kerizu Beretik taldeak eta Baztan Ikastolak.\nGure ikastetxetik 4.mailakoak izanen gara parte hartuko dugunok. Eta gaur izan da proiektu berri honen hasmenta.\nBaratze bat zainduko dugunez, ongarria nondik ateratzen den ikasi dugu gaurkoan. Miren eta Izaskun izan ditugu gurekin, eta konpostaren inguruko gauza piiila bat kontatu dizkigute. Guk gelan egunero biltzen ditugu konposterat botatzeko fruta-azalak edo ogi soberakinak…. beraz egiten dugun lan horrek duen ibilbidea ederki ezagutzeko aukera izan dugu. Zein garrantzitsua den kubo marroia!!!\nHandik, baratzea egonen den tokia ezagutu dugu. Izan ere, apiriletik aitzinerat, bi eskoletako ikasleon esku egonen da baratzea. Eta maraguriak, letxugak… jarriko ditugu.\nAkitzeko, gaurko eguraldi ederra probestuz, paseoan bueltatu gara ikastolarat. Herriko hainbat baratze eta auzo-konpostagailuak ikusi ditugu. Eta gainera, Abartan, Auza, Legate eta Saioa mendiak xuri-xuri ikusteko aukera ere izan dugu.\nZu ere artista\nBadakizue , aurten ere Positivities School proiektuarekin jarraitzen dugu. Astero-astero jarduera ezberdinak egiten ditugu.\nOrain artio gehien gustatu zaiguna “Maitegrama”izan da. Gutako bakoitzak gelakide baten izena eta sobre bat bageniteun. Aste horretan zehar pertsona horri buruzko mezu positiboak idatzi eta sobrean sartu behar genituen. Aste bat pasatuta, sobre guziak gelan bildu eta gero bakoitzak bere izena zuen sobrea hartu genuen.\nArras polita izan zen momentu hori, bakoitza bere bakardadean eta isiltasunean mezuak irakurtzen… Eta gainera, norenak ziren jakin gabe. Zein goxo!\nAunitz gustatu zitzaigunez, aste pare batez egin genuen. Eta fite berriz egitea espero dugu.\nBaztan Ikastolako Lehoi Gela\nJulio Perugorria rubik kuboa erakusten\nGure ikastolako Joritz eta Ekain Perugorriaren aitatxo den Julio Perugorria da skewb kuboarekin (rubik kuboaren modalitate bat), estatu Espainiarreko azkarrena.\nIkastolara etorri zen rubik kuboarekin duen trebetasuna erakustera eta denak txundituta utzi gintuen. Aupa txapeldun!!\nBadakigu ikasle aunitz ikastolatik atera eta rubik kuboa erostera joan zirela, orain praktikatzera\nXORROXIN IRRATI IBILTARIA\nJoan de astean gure ikasleak esatari bihurtu ziren. Astelehenetik ortzilarera irrati saioa eskeini zuten eta zein ongi gainera!!\nHona hemen argazki batzuk


Arrantza erreforma: 'Gure seme-alabek eta bilobek kontzientzia garbi duten arraina jan ahal izango dute' - EBko berriemailea\nArrantza erreforma: "Gure seme-alabek eta bilobek kontzientzia garbi duten arraina jan ahal izango dute"\nArraina jatea gustatuko litzaiguke, baina oraindik itsasoan nahikoa geratuko al da gure seme-alabentzat? Parlamentua EBko arrantza politika komun berria eztabaidatu eta bozkatzear dago. Erreformak nahi ez dituen arrainak botatzeko debekua eta estatu kideek jasangarritasunean oinarritutako arrantza kuotak ezartzea eskatzen duten neurriak jasotzen ditu. Europako Parlamentuak Ulrike Rodust sozialdemokrata alemaniarrarekin hitz egin zuen (Irudian), Europako Parlamentuaren bidez planak zuzentzeaz arduratzen da, Parlamentuak abenduaren 10ean, asteartean, erreformari buruzko azken bozketaren aurretik.\nNola eragingo du arrantza politika komun berriak enpleguan, batez ere arrantza industria garrantzitsuak dituzten estatu kideetan?\nArrantza politika berriak arau berriak ezarriko ditu arrain izakinak berreskuratzeko. Horrek bermatuko du etorkizunean arrain nahikoa izango dela enplegua sortzea ahalbidetzeko, baina, batez ere, epe luzera arrain sektorean dauden lanpostu guztiak babestuko direla. Arrain gehiago izateak arrantzale gehiago eta hobeto ordaintzen ditu.\nEBko arrantza iraunkorreko neurri berriek EBtik kanpoko uretan gehiegizko arrantza ekar al dezakete?\nEz, arrantza akordioak ditugun tokian arauak ere aldatuko dira. Estatu bazkideek arrantzatzeko aukera ematen diguten arrain kopurua soilik arrantzatuko dugu. Gainera, herrialde horietan giza eskubideak errespetatuko direla eta arau berriak betetzeari uko egiten dioten ontziak zigortuko direla bermatuko dugu. Bi urteotan ez dute arrantza baimenik jasoko.\nEBn harrapatutako arrainen ia laurden bat nahigabetzat jotzen da eta berriro uretara botatzen dute. Nola egingo dio aurre arrantza politika berriak oso ohikoa den praktika honi?\n2019rako botatzeko debekua ezarriko da eta arrantzaleek baztertzea ekiditeko modurik onena aztertzea nahi genuke, sare mota berriak garatzea barne.\nNire ustez oso garrantzitsua da arrantzaleek, ekologisten erakundeek eta politikariek batera erreforma bat sortzea eta onartzea.\nGure seme-alabek eta bilobek kontzientzia osoz arraina jateko aukera izango dute.\nGai erlazionatuak:kontzientzia garbiarrain sektoreaarraingehiegizko arrantzaUlrike Rodustnahi ez diren arrainak\nEBk eta Erresuma Batuak akordioa lortzen dute printzipioz 2021erako gainerako arrantza aukerei buruz\nEBk, Norvegiak eta Erresuma Batuak gidariek naturarekin duten konpromisoa bete dezakete aste honetan, gehiegizko arrantza amaituz


Eskinko - Wikipedia, entziklopedia askea.\nSaurioen subordenako zenbait narrastiz esaten da. Tamaina txiki edo ertainekoak dira, eta, normalean, hankak edo hanka-aztarnak dituzte. Bere barnean eskinko hiruhatza hartzen duen Scincidae familia osatzen dute.\n(«Scincidae» orritik birbideratua)\nEskinko Scincomorpha infraordenako eta Scincidae familiako narrastien izen arrunta da.\nScincinae (ziur asko parafiletikoa)\nScincidaeren barruan dauden narrastiek gardatxo eta sugandilen antza dute kanpotik, baina espezie gehienek ia ez dute leporik eta beren hankak erlatiboki txikiak dira. Genero batzuetan (adb. Typhlosaurus) ez dira aldakak agertzen. Beste genero batzuetan, adibidez Neoseps aldakak txikiak dira, aurreko hankarik ez dute eta 5 behatz baino gutxiago dituzte hanka bakoitzean. Espezie horietan euren mugimendua sugeen antzekoa da. Orokorrean, behatz luzeenak dutenek denbora gehiago pasatzen dute zuhaitzetan.\nEskinko gehienek isats luze bat dute, eta predatzaileek hartzen dituztenean aukera dute isatsa galtzeko. Gero berriro sor dezakete isatsa, baina ez da hasieran bezala geratzen inoiz. Beste espezie batzuek isatsa galtzen badute, ezin dute berreskuratu, hala ere.\nEspezie batzuk txikiak dira. Scincelaren barruan dauden espezieak 7,5etik 14,5 zentimetrorako tamaina dute, erdia isatsa delarik. Gehienak, ordea, ertainak dira, isatsa kontuan hartu gabe 12 bat zentimetro. Corucia zebrata da ezagutzen den handiena, 35 zentimetroko gorputzarekin.\nMabuyinae Mittleman, 1952\nChioninia Mausfeld, Böhme, Misof, Vrcibradic & Rocha, 2002\nAndrongo Brygoo, 1982


Arkitekto arrazionalista. Donostia, 1910ko urriak 25; Bilbo, 2002ko uztailak 12.\nEugenio Aguinagak (Jose Manuel Aizpurua arkitektoaren lehengusua) Madrileko Arkitekturako Goi-eskolan egin zituen arkitektura-ikasketak. 1934an lortu zuen graduazioa.\n1935ean Donostiako Sollube etxea proiektatu zuen, 1935-1936 bitartean eraiki zena.\n1936-1939 bitarteko gerra zibilaren ostean, Bizkaiko probintziako arkitektorako oposizioak irabazi zituen eta lan horretan aritu zen 1939-1953 bitartean. Bilbora mugitu zen eta bertan bizi izan zen hil artean.\n1957an Estatu Batuetara bidaiatu zuen eta Richard Neutra, Mies Van Der Rohe eta Frank Lloyd Wright ezagutu zituen.\nAguinagaren ekoizpen artistiko gehiena familia bakarreko etxebizitzen eta eskala txikiko etxebizitza-blokeen eraikuntzan batzen da. Hala, Neguri eta Algortako (Getxo) zonaldean hainbat hotel partikular diseinatu zituen. Estatu Batuetara egindako bidaiaren ostean La Galea Golf Kluba eraiki zuen Getxon (1963).\nHainbat artikulu argitaratu zituen aldizkari teknikoetan, esate baterako, Vitrum, Gran Madrid, Nueva Forma, Arquitectura y Arte y Hogar aldizkarietan.\nSan Fernandoko Arte Ederretako akademiko izan zen eta Meritu Zibilaren Gomendioa eman zitzaion Bizkaiko Foru Aldundiaren alde egindako lanengatik. Pedro de Asua Saria jaso zuen (1965) Neguriko Golf Txaleta obrarengatik eta 2000. urtean Arkitekturako Munibe Saria eskuratu zuen, bere obra osoa aintzat hartuta.


Esperientzia profesional zabala baina euren konpetentziak eta kualifikazioa baieztatzen duen ziurtagiririk ez duten pertsonei zuzenduta dago. Pertsonak programan onartuak izan diren kasuan, prozedurak hiru fase ditu:\n- aholkularitza: lortutako eta falta diren gaitasunak identifikatuko dira.\n- ebaluazioa: ebaluazio-proben bidez egiaztatuko da lanbide-gaitasunak bereganatu diren ala ez.\n- egiaztatzea: gaitasun-unitate bakoitzeko egiaztagiri bat. Egiaztapen hori metatu egingo da, profesionaltasun-ziurtagiria lortzeari edo lanbide-prestakuntza batera sartzeari begira, betiere sartzeko eskakizunak betetzen badira.\nProzesuan parte hartzeko aurre-inskripzio epea urriaren 20an amaitzen da.


Jaizkibel Konpainia | Angula Berria\nHasiera » Jaizkibel Konpainia\nJaizkibel Konpainia: "Guk ez dugu etsiko, ez diogu titibiliti jotzeari utziko, ez dugu kale nagusia galduko"\nAski da ozen bat esateko elkartu gara gaur hemen. Aski da, gure kontrako eraso eta irainak bizitu behar izateari. Aski da instituzioen utzikeria eta beste aldera begiratzeari. Aski da jaia bizitzeko bi era daudela aitzakiatzat erabiltzeari. Aski da gure egoeraren berri, festaz zein gatazkaz informatzera datozen kazetarien kontrako erasoei. Aski da beste aldera begiratzeari.\nGehiago irakurriJaizkibel Konpainia: "Guk ez dugu etsiko, ez diogu titibiliti jotzeari utziko, ez dugu kale nagusia galduko" -ri buruz\nsugorri argitaratua 11 / Ira / 2018\nHondarribiko EH Bildu.- Hondarribiko hirian bizikidetza hautsi egin da eta ez dugu ahaztu behar, batez ere, hautetsien eta agintarien ardura dela hiritarren arteko errespetuzko elkarbizitza.\nGehiago irakurri2018ko irailaren 8an GORROTOARI STOP! -ri buruz\nGehiago irakurriJaizkibel Konpainia: NAHIKOA DA! -ri buruz\nJaizkibel konpainia 2018, Kale Nagusitik jaisten\nsugorri argitaratua 8 / Ira / 2018\nGehiago irakurriJaizkibel konpainia 2018, Kale Nagusitik jaisten -ri buruz\nJaizkibel konpainia 2018, Kale Nagusitik igotzen\nGehiago irakurriJaizkibel konpainia 2018, Kale Nagusitik igotzen -ri buruz


I. Ttakun AFE Zaleen Txapelketa, hastear - Azkoitia - Maxixatzen.eus\nI. Ttakun AFE Zaleen Txapelketa, hastear\nAndoni Elduaien 2022-06-20 15:47\nBihar, asteartea, 17:45ean hasiko da areto futbol txapelketa herrikoia, eta lau partida ikusteko aukera izango da Elkargunean. Uztailaren 2an, Beltzan Egune ospatuko du Tta-kun areto futbol taldeak, baina egun hori iritsi aurretik, sailkapen faseko partidak jokatuko dituzte. Herritarrek partida guztiak harmailetan doan ikusteko aukera izango dute.\nTta-kun areto futbol taldeak Beltzan Egune antolatu du uztailaren 2rako. Egitaraua osatuta dute egun horretarako, baina aurrerago emango dituzte egunari lotutako xehetasun guztiak. Dakitena da, egun horretan I. Ttakun AFE Zaleen Txapelketaren azken fasea jokatuko dutela, hau da, txapelketaren finalerdiak eta finala.\nBihar, asteartea, hasiko da txapelketaren sailkapen fasea. Sei lagunek osatutako 25 taldek eman dute txapelketan aritzeko izena, eta gutxienez, sexu bakoitzeko bi parte hartzailek eman behar izan dute izena. Bihar, 17:45ean hasiko dira lehen partidak Elkarguneko kantxa nagusian; ekainaren 29ra bitartean, hamaika partida izango dira han ikusgai.\nSailkapen faseko partidetan, 15 minutuko bi zati jokatuko dituzte parte hartzaileek. Beltzan Egunean, berriz, partidak luzeagoak izango direla adierazi dute antolatzaileek. Era berean, txapelketako partidak ikusteko harmailak irekiko dituzte, eta sarrera doakoa izango da.\nHona hemen I. Ttakun AFE Zaleen Txapelketaren sailkapen faseko partiden zerrenda, egunez egun:\nEkainak 21, asteartea:\n17:45ean, Satorra - F.C. Yamoua\n18:30ean, Aizpurutxo Waterpolo E. - Dream Team\n19:15ean, Calce Team - Poteo Team\n20:15ean, Tiki Taka - Inxilineta


Nafarroa Behereko etxe batean guraso batzuk bizi ziren beren hiru semeekin. Behin batean, aita ehizara atera zen. Mendian, kopetan begi bakarra zuen Tartalo erraldoia topatu zuen. Etxera eraman eta ukuiluan gorde zuen. Gero, senide eta lagunei deitu eta biharamunean bere etxera afaltzera gonbidatu zituen. Afalostean animalia arraro bat erakutsiko ziela agindu zien denei.\nBiharamunean, etxeko semeetarik bi pilotan jokatzen ari zirela pilota ukuilura, Tartalo zegoen lekura, joan zitzaien.\n-Mesedez, emadazu pilota -eskatu zion mutikoetako batek Tartalori.\n-Emango diat -erantzun zion-, hemendik ateratzen banauk ordea.\n-Baina, giltza ez daukat nik -erantzun zion mutikoak.\n-Giltzen iltzean egongo duk zintzilik ziur aski, joan eta bila ezak -Tartarok.\nMutikoa joan zen, giltza aurkitu eta Tartalo askatu zuen.\n-Eskerrik asko! Hemendik aurrera hire zerbitzari izango nauk! Nire beharrean aurkitzen haizenean, dei iezadak!\nGaua etorri zenerako etxea apaindua zegoen, gonbidatuei behar bezalako harrera egiteko. Afalostean, etxeko nagusiak Tartalo ikustera eraman zituen ahaide eta lagunak. Ukuiluan sartu, baina, hura hutsa zegoen. Sentitu zituen lotsa eta amorrua apartekoak izan ziren eta, bere onetik aterata, esan zuen:\n-Nire piztiari ihes egiten utzi dionaren bihotza jango nuke gordinik eta gatzik gabe!\nAitaren hitz gogor horiek entzundakoan, mutikoari beldurra sartu zitzaion eta etxetik alde egin zuen. Luzaroan oinez ibili zen eta laster gosea eta nekea jabetu zitzaizkion. Zer egin ez zekiela zegoen; bat-batean, erraldoiak esandakoa etorri zitzaion burura eta oihuka deitu zion:\n-Tartalo! Tartalo! Tartalo!\nTartalo azaldu zitzaion eta mutikoak gertatutakoaren berri eman zion. Tartalok zer egin esan zion:\n-Aurrerago hiri bat zegok eta han erregea bizi duk. Haren zerbitzuan sartuko haiz lorazain. Lorategian aurkitzen duan guztia atera ezak eta hurrengo egunean aurrekoa baino ederrago haziko duk dena. Hiru lore eder ernatuko dituk. Har itzak hirurak eta eraman erregearen hiru alabei, politena alaba gazteenarentzat utzi.\nMutilak Tartaloren esana hark agindu bezala bete zuen. Gaztelura joan eta lorazain-lana eskatu zuen. Han zeuden barazki eta landare guztiak hondotik atera zituen. Biharamunean, sekula baino indartsuago eta ederrago ernatu ziren. Hiru arrosa usaintsu ere atera ziren eta mutikoak, Tartarok esan bezala, hiru printzesei eraman zizkien, politena gazteenari eman zion.\nHandik eta denbora ez luze batera, printzesa gazte hark triste-triste jarrita zera esan zion: Bihar, sugetzar baten janari izateko botako naute. Mutikoak lasai egoteko esan zion, ez zitzaiola ezer gertatuko eta.\nBiharamunean, mutikoa goiz jaiki eta Tartalori deitu zion. Honek, istorioa entzun ondoren, zaldia, armadura eder bat eta ezpata eman zion zera esanez batera:\n-Hoa basora, han zalgurdi bat aurkituko duk printzesa barruan dela, zabaldu atea ezpataz eta akabatu ezak sugea.\nJoan zen bada mutikoa basora eta, bai, hantxe zegoen printzesaren zalgurdia. Atea ezpataz bota eta suge beldurgarri hura hil egin zuen. Gero, ihes egin zuen handik. Neskak ez zuen bere salbatzailea ezagutu eta han inor ez zegoela ikusirik, gaztelura itzuli zen. Aitak pozak zoratzen hartu zuen eta jakinarazi zuen piztiaren hiltzailearekin ezkonduko zuela alaba, baina ez zen inor azaldu. Orduan, erregeak, kanpai batetik burdin-uztaia zintzilikatzeko agindu zuen eta hura ezpataz zeharkatzen zuenari emango ziola alabaren eskua.\nMutikoak Tartalori deitu zion berriro, eta honek zaldi berria eman zion, aurrekoa baino baino askoz ere azkarragoa eta dotoreagoa, baita parerik ez zuten arropa eta ezpata ere.\nLehiaketaren unea iritsi zenean asko zeuden probari ekiteko prest, baina ez zuen inork lortu; azkenean, mutilaren txanda etorri zen eta honek garbi-garbi zeharkatu zuen burdin-uztaiaren hutsartea.\nBaina, han geratu ordez, zaldia arrapaladan jarri eta alde egin zuen handik.\n-Aita! -oihukatu zuen zuen printzesak- badoa berriro ere!\nErregeak bere gezia jaurti eta hanka batean zauritu zuen gaztea, baina honek bere bideari eutsi zion, hala ere.\nPrintzesa lorezainarengana joan zen gertatutakoaren berri ematera, baina hau oheratua zegoen eta zer gertatzen zitzaion galdetu zionean, arantza bat sartu zitzaiola erantzun zion. Printzesak mutilak zerbait gordetzen zuelako susmoa hartu zuen; horrela bada aitarengana joan eta mutilaren gaixotasuna ikertzeko eskatu zion. Erregea joan zitzaion eta zauria erakusteko agindu zion. Harrituta, berak jaurtitako gezia zeramala ikusi zuen.\nEzkontzarako prestakuntzak egin zituzten eta mutilak bere aita gonbida zezaten agindu zuen eta bazkarian, arkume-bihotz erdi gordina eta gatzik gabea emateko esan. Berari horrelako Janaria ematen ziotela ikusi zuenean, aitak gaizki hartu zuen. Orduan, semeak esan zion:\n-A! Aita! Ez al zenuen bada esan Tartalori ihes egiten lagundu zionaren bihotza erdi gordina eta gatzik gabea jan nahi zenuela? Nik egin nuen, bada, eta jakin ezazu Tartalok geroztik asko lagundu didala.\nBiek elkar besarkatu zuten eta ezkonberriak erabat zoriontsu izan ziren. Biz1 izan ziren bitartean, Tartalo izan zuten zaindari.


KREDOAREN BIGARREN ETA HIRURGARREN\nEt in Iesum Christum Filium eius,\nvnicum Dominum nostrum.\nEta Iesu Kristo, haren Seme bakoitz,\ngure Iauna baitan.\nApostoluek, Kredoaren lehenbiziko artikuluan, guri Trinitatearen lehenbiziko presuna deklaratu eta ondoan, irakasi nahi izan deraukute bigarren artikuluaz, badela bigarren presuna bat, eta hura deklaratzen dute hirur izenez, zein baitira, IESUS, Iainkoaren Semea, eta gure Iauna.\nGuzien buruan emaiten duten izena, da, IESUS, erran nahi da, Salbatzaillea, guri irakasteko, eztela begien aitzinean geiago iduki behar dugun gauzarik, gure Salbamenduaren misterioa baino.\nBigarren presuna hura deitzen da, Iesus, Iainko Aitak irakasirik, eman arazi baitzioen izen hura Angeruaren ahoz, eta Angeruak hartaz abertitu baitzuen Andre Dana Maria, eta manatu Iosef saindua haren hala izendatzeaz.\nIzen saindu hura emaiten zaio arrazoin handirekin, ikusirik libratzen dituela, ez xoilki jende partikular batzuk miseria batzuetarik, izen hura hargatik izan duten bertzeek bezala; baina bai munduan diren guziak ere, heriotzetik, bekatutik, eta ifernuko lezetik, eta hori egiten duela bere odolaren eta biziaren gastuz.\nEzin deklara dezake nihork izen haren bertutea eta indarra; hain handia baita, non kasatzen baititu deabruak, eriak sendatzen, eta milla mirakuillu suerte egiten.\nHaren ekzellenzia aski ageri da, Eskiritura Sainduak irakasten deraukunaz gerostik, garaitzen zaiela bertze izen guziei, eta konsiderazione harengatik, ohoratua dela Zeruan, Lurrean, eta Ifernuetan.\nZeruan hura ohoratzen dute Angeruek eta Doatsuek: Ifernuetan, harentzat beldur diren Deabruek, eta dannatuek: Lurrean Fidelek, zeinak, izen hura aiphatzen dutenean munduko Salbamenduaren misterioaz orhoiturik, humiltzen baitira, edo burua kheinatzen dutela, edo khurtzen direla, izen hura duenaren, eta haren mereziaren, eta izenaren beraren ohoratzeko.\nBigarren presuna hura deitzen da Kristo, erran nahi da, untatua, zeren izen hura emaiten zitzaien Apezei, Erregei eta Profetei, zeinak baitziren untatuak; eta zeren presuna hura, ez xoilki Apez baita, bainan Apez guzien gaineko Apeza; ez xoilki Errege, bainan Erregeen Erregea; ez xoilki Profeta, bainan Profeta guzien Profeta: Bada hura da Apez, Errege eta Profeta. Untatua, ez gizonek untaturik lurresko untagarriaz, bainan Iainkoak berak untaturik bere grazien bethetasunaz.\nBigarren presuna, IESU KRISTO deitzen den hura, da Iainko Aita deitzen dugun lehenbiziko presunaren Semea, ez Seme hautatua edo graziaz hartua, bainan naturalezaskoa, eta halakotz Iainko da lehenbiziko presuna bezain ongi: gauza ageria dela, haren Semea denaz gero, bere izaitea haren izaitetik duena, haren naturaleka bera baduela, zein baita Iainkotasuna. Eta halatan Trinitatearen bigarren presuna Iainko da, eta Iainkoa bera, lehenbizikoaren pare, berdin, eta harekin batean Iainko ber-bat.\nErraiten da, bakhoitza dela, guri irakasteko, eztela hartaz bertzerik, eta halako suertez bakhoitza dela, non ezin baititeke bertzerik: ezpaita Iainkoaz, gizonez bezala, gizonek egiten baitute haur hainitz, zeren eztuten haurrik emaiten mundura bat ere, zeinaren perfekzionea hain handia den, non athera dezan beregana bere burasoen sustanzia edo izaite guzia: bainan Iainkoak ezin izan dezake Seme bat baizen, zeren hari emaiten baitio izaite infinituki perfet eta konplitu bat. Handik heldu da, etzaiola sobratzen Iainko Aitari Semea baitan ezten gauzarik, bertze bati emaiteko.\nSeme hura deitzen da gure Iauna, hainitz arrazoingatik.\nBada titulurik IESU KRISTORI dagokanik, zeren Iainko den, nola guziz botheretsu izaitea.\nBada bertzerik hari dagokanik, xoilki zeren den gizon, nolakoa baita, hil ahal izaitea, bertzerik ere bai hari dagokanik, zeren den eta Iainko eta gizon.\nIzen hau, gure Iauna, eta deklaratzen duen izaitea, azkenik aiphatu ditugun suertetakoak dira: IESU KRISTORI dagotza, zeren den Iainko, halaz eta zeren Iainko den, Iainko bere Aitarekin batean, zein baita gure guzien gaineko Iauna, kreatu, azten, dotrinatzen eta maite gaituenaz gerostik.\nHari dagoka oraino izen hau, gure Iauna, zeren den gizon, halaz eta zeren den gizon, gure Salbatzaillea, eta halatan gure Iauna denaz gero, ikusirik nihor eztela zuzenkiago nihorena, bere libratzaillearena baino, beregainki hura libratu badu, obligatua etzelarik, eta, zein baita geiago, bere bizia bera libratze-sari eta pagu emanik.\nHorra bigarren artikuluaren deklarazionea, haren ondoan iraganen gara hirurgarrenera, Lekzione hunen konplitzeagatik.\nnatus ex Maria Virgine.\nKonzebitu izan da Espiritu Sainduaren obraz,\nSortu da Andre Dana Maria Birjinaganik.\nBigarren artikuluak guri irakasi eta ondoan orai aiphatu dugun bigarren presuna dela Iainkoaren Seme, eta jeneralki erakusirik gizon ere dela, zeren berak erraiten duen gure Salbatzaillea dela, eta guziak Salbatzen dituela, zeren den gizon, Apostoluek, hirurgarren artikulu hunetan, nahi izan deraukute adi arazi zer maneraz egin den gizon.\nEgin da gizon, amaren sabelean konzebitu den orduan, bainan Konzepzione mirakuilluz eta miserioz bethe batez, eta ez bat ere gizonek bere amaren sabelean bere izaitea komunski hartzen duten bezala.\nKonzebitu izan da bere amaren sabelean ez bertze haurrak bezala gizonaren obraz lizundurik, bainan Espiritu Sainduaren bertutez, zeinek obra garbi batez moldatu baitio gorputz bat Birjina Sainduaren odolik garbienaz; eta haren sabelean elkharrekin iuntatzen direla bai gotputz hura, bai eta arima bat, Iainko handiaren eskuak berariaz kreatua, edireiten da baduela gure Salbatzailleak, eta lehen etzuen gizonaren izaitea, eta egundainoz gerostik duen Iainkoaren naturaleza.\nKonzepzione hunetan bada gauza naturalezaren arauerakorik; eta naturaleza gainekorik.\nGure Salbatzaillearen gorputza emazte baten odolaz formatua eta moldatua izaitea, da gauza naturala, nola gizon guziak hala eginak baitira bere amaren odolaz.\nOrdea gorputz hura molda dadilla Espiritu Sainduaren obraz, egin dadilla denbora puntu berean, gure gorputzek duten bezalako eskasik gabe; puntu hartan errezebi dezala arima arrazoinesko bat, gu egiten garenean ekhartzen dugun bezalako iakingabetasuna gabe, Adamen bekatuak inprimatu deraukun notha gabe; baina bai gauza guzien ezagutza perfet, eta grazien bethetasun oso batekin: Iainkotasunaren bigarren presuna iunta dadilla gorputz eta arima harekin: iuntatasun eta batasun hartarik ilkitzen den gauza ediren dadilla perfetki Iainko, eta perfetki gizon dela: gerta dadilla halakoa, emazte baten sabelean, eta emazte hura, Birjina dagoela, egin dadilla ama ere, Iainko baten ama, gizon baten ama, hori da garaitzen dituena naturalezaren indarrak, eta gure adimenduaren aphurtasuna; febleegi baita hain misterio handien endellegatzeko.\nZer mirakuillu! ikusteaz Iainkoa eta gizona, Kreatzaillea eta Kreatura, Nausia eta sehia, finean hain botheretsu den bat, non mirakuillu suerte guziez, non ere nahi, argitzen baitu, eta hain mesprezatua den bertze bat, non egiten baita sujet afruntu guzietara, bi hek eztirela bat baizen. Egiaski hori da ezin endellega ditekeien gauza; bainan egia da: Eta hura adituko duzue zenbait maneraz arbolaren ondo batetan landatzen den xerto pare bat exenplu emanik. Iainkoaren naturaleza eta gizonarena Trinitatearen bigarren presuna baitan daude, bat ere nahasi gabe bata bertzea baitan, eta hartan presuna suerte diferentik ezarri gabe, ikusten dugun bezala bi xerto hek, ondo ber-batetan landaturik, hartan daudezila nahasi gaberik, zeinek bere fruitu mothak iasaiten ditustela, eta arbola diferentik egin gabe, biak ondo bati datxeskolarik.\nHorra gure Salbatzaillearen Konzepzione: aren mirakuilluak; Gatozen haren sortzera.\nSortu da Andre Dana\nAposloluek eztute aski eritsi guri Iainkoaren Semearen Konzepzionearen irakaztea, nahi izan dute geiago haren sortzea iakin genezan, hartarakotzat eman dute hitz hau ere, Sortua.\nOrdea nola Sortu da? Bederatzi illabetheren buruan bertze haurrak bezala? bai, bainan athekarik bat ere gabe, eta bere amaren Birjinitatea hautsi gabe: zein baita egundaino hartaz bertze haurri gertatu etzaiona.\nEbaren faltak, munduko jende guziak lizundu dituenean bekatuaren kutsuaz, dolorea iratxeki dioelarik emakumeen erditzeari; badarik ere sortu da bere amari dolorerik eman gabe: ezpaitzuen nahi arrazoinak heldu zenaz gero munduaren libratzera bere gaitzetarik, berak gaitzik ekhar zioton bere izaitea emaiten zioenari.\nSortu da; zer denboraz? Abendoan, guri ezagutzera emaiteko, nola iguskia bihurtzen baita denbora hormatu hartan gure gorputzen berotzera eta neguko goibeltasunaren eta beltsturaren khentzera; hala hura ere heldu dela gure bihotz egiaski hormatuen berotzera bere grazia sainduaz, eta bekatuaren ilhuntasunaren kasatzera.\nSortu, zein lekutan? Bethlehemen, erran nahi baita, Ogi-etxea, guri irakazteko heldu dela mundura gure aztera.\nSortu da, bidesko jendeak ostatatzen ziren lekuan, guri, irakazteko ez garela mundu behere hunetan seniorale baizen, eta halatan behar garela othoitu bertze dirauen egoitza baten irabasteaz.\nSortu da, ez Palazio batetan, ez zenbait ohe superbiotan, bainan establia batetan; abre-belharraren gainean, guri ezagut arazitzeko, ezen, zenbatenaz handiagoa baitzen beronez, hanbatenaz nahi zuela bere burua beherago egin gure amoreagatik, eta pobrezia geiago prezatu behar dela aberatstasunak baino.\nSortu da, ordea norenganik? Emazte batenganik. Zergatik emazte batenganik? zeren mundura heldu zenaz gero munduaren libratzera, arrazoin zen lehen har zezan gizonaren naturaleza, bertze bat baino eta hori ezin zeidikeien hobeki emazte baten sabelean baino, erakusteko egiaski gizon zela.\nSortu da, bainan zein emazterenganik? Maria daritzan emazte batenganik, eta hori arrazoinekin, Maria, Hebraikez, erran nahi denaz gero, Andrea: Eta halatan, nola baita gauza guzien Iaunaren ama, dei diteke zuzen onez munduan diren gauza guzien Andre eta Iabe.\nSortu oraino Maria daritzon emazte batenganik, zeren minzo garen lenguaian izen hunetan edireiten da bertze hau, arima; guri irakazteko Iainkoaren Semeak gureganik geien nahi duena dela gure arima, haren libratzera beregainki ethorri dela, guk ere arima munduko gogoetetarik libraturik harengana altxa dezagun, eta hari amudioz eta bihotzez itxeki diozogun amoreagatik.\nSortu da finean emazte birjina batenganik, zeren arrazoin da mirakuillu guzien egillea mirakuilluz sor dadin, eta guri ontasun guzien emaitera heldu denak hura guziez berre dezan, hari bere birjinitatearen ontasuna ideki gabe.\nHorra bigarren eta hirurgarren artikuluen deklarazionea. Lekzione hunetarik eztuzue probetxu guti atherako, Iondone Ioanisek irakazten deraukunaz gero; ezen, nork ere aitortzen baitu IESUS dela Iainkoaren Semea, guk egiten dugun bezala bi artikulu hautaz, hark baduela Iainkoa bere baitan, eta Iainkoa ere haren baitan dagoela. Ikusirik ere nihork ezin konsidera dekakeiela Iainkoaren Semea dela gure Salbatzaillea non eztuen deliberatzen haren serbitzatzera, eta hari bere buruaren emaitera, haren odolaz erosirikako gathibu baten bezala; Ezin dakikeiela hura izan dela Apez eta Errege, non eztioen bere burua sakrifiziatu nahi, eta haren eskuetan eman, hark plazer duen arauera, bai munduko, bai espiritusko gauzetan gobernatzera.\nEzin iduki dezakeiela fermuki hura dela gure Iauna, non eztuen artha partikular bat hartzen bere obra guzien hain nausi on baten borondatearen plazerera xuxentzeaz.\nEzin adi dezakeiela Iainkoaren Semeak bere burua Birjina Sainduaren sabeleraino behitituz, altxatu duela gure naturaleza Iainkotasuneraino, non eztuen bere bihotza harengana altxatzen.\nEzin ezagut dezakegula finean, hura delarik ere ezin hilleskoa bere naturalezaz, nahi izan duela gure amoreagatik parte hartu bizitze hil beharresko hunetan, non, miserable garenok eztugun gure ahal guzia egiten, eta obra onetan emaiten, sekulako bizitzearen ardietsteko, zein baita behatu behar diogun xede bakoitza, eta duda gaberik ardietsiko duguna, konsiderazione hauk hartzen badute gure bihotzetan errorik. Trabailla zaiteste, othoi, fin hartara, eta othoitz egiozue Iainkoari Dotrina hunen egilleagatik.


Boussois - Wikipedia, entziklopedia askea.\n50°17′26″N 4°02′27″E / 50.2906°N 4.0408°E / 50.2906; 4.040850°17′26″N 4°2′27″E\nVieux-Reng, Assevent, Élesmes, Marpent eta Recquignies\n3.212 (2018ko urtarrilaren 1a)\n1.673 (%52.1) 1.558 (%48.5)\nBoussois Frantziako udalerria da, Nord departamenduan dagoena, Frantzia Garaia eskualdean. 2013an 3.318 biztanle zituen.\n2007an Boussois udalerrian erroldatutako biztanleak 3.318 ziren. Familiak 1.245 ziren, horien artean 322 pertsona bakarrekoak ziren (106 bakarrik bizi ziren gizonak eta 216 bakarrik bizi ziren emakumeak), 323 seme-alabarik gabeko familiak ziren, 455 seme-alabak dituzten bikoteak ziren eta 145 seme-alabak dituzten guraso-bakarreko familiak ziren.\n2007an 1.317 etxebizitza zeuden, 1.265 familiaren etxebizitza nagusia ziren, 4 bigarren erresidentzia ziren eta 48 hutsik zeuden. 1.214 etxeak ziren eta 101 apartamentuak ziren. 1.265 etxebizitza nagusietatik 829 bere jabearen bizilekua ziren, 422 alokairuan okupaturik zeuden eta 14 doan lagata zeuden; 2 etxek gela bat zuten, 53 etxek bi zituzten, 104 etxek hiru zituzten, 268 etxek lau zituzten eta 838 etxek bost zituzten. 965 etxek euren parking plaza propioa zuten azpian. 627 etxetan ibilgailu bat zegoen eta 374 etxetan bat baino gehiago zituzten.\nBoussois udalerriko biztanleria-piramidea 2009an .\n2007an lan egiteko adina zuten pertsonak 2.081 ziren, horien artean 1.347 aktiboak ziren eta 734 inaktiboak ziren. 1.347 pertsona aktiboetatik 1.085 lanean zeuden (654 gizon eta 431 emakume) eta 262 langabezian zeuden (136 gizon eta 126 emakume). 734 pertsona inaktiboetatik 154 erretiraturik zeuden, 229 ikasten zeuden eta 351 "bestelako inaktibo" gisa sailkaturik zeuden.\n2009an Boussois udalerrian 1.272 unitate fiskal zeuden, 3.310 pertsonek osaturik. Pertsona bakoitzeko diru-sarrera fiskalaren mediana urteko 13.681 euro zen.\n2007an zeuden 52 komertzioetatik, 2 janari enpresak ziren, 5 bestelako produktu industrialen fabrikazioko enpresak ziren, 4 eraikuntza enpresak ziren, 12 ibilgailuen saltze eta konpontze enpresak ziren, 2 garraio enpresak ziren, 5 ostalaritza eta jatetxe enpresak ziren, 2 finantziazio enpresak ziren, 2 higiezinen enpresak ziren, 2 zerbitzu enpresak ziren, 11 administrazio publikoko enpresak ziren eta 5 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 15 zerbitzu publikoetatik, 1 posta bulegoa zen, 1 banku bulegoa, 2 ibilgailuen konpontzeko eta nekazaritza tresnetako lantokiak, 2 autoeskolak, 2 igeltseroak, 1 iturgina, 1 eraikuntza enpresa, 3 ile apaindegiak eta 2 jatetxeak.\n2000. urtean Boussois udalerrian 4 nekazaritza-ustiategi zeuden.\nRecquignies (0,6 km)\nAssevent (2,1 km)\nMarpent (2,8 km)\nÉlesmes (3,2 km)\nRousies (3,3 km)\nCerfontaine (3,3 km)\nBNF: 15266679t (data)


Injustiziaren hobiak, memoriaren habiak\n2019ko ekainaren 20a, osteguna | Ordua Euskal Herrian 06:01:56\n1995. urteko uztailean Serbiako soldaduek bortizki kolpatu zuten Bosnia eta Herzegovinako Srebrenica herria. Egun gutxiren buruan 8.800 lagun inguru hil zituzten, ofizialki. Srebrenica kasko urdinen babespean zegoela gertatu zen sarraskia eta Nazio Batuen Erakundearen historiako orrialderik ilunenetakoa idatzi zen horrela.\nHamahiru urte pasa badira ere, nahikoa da edozein egunetan telebista piztea gaiaren zoritxarreko gaurkotasuna antzemateko: 1936ko Gerrako hobien afera, Gazako sarraskia… Teknologia berrien garaiotan, informazioa kiloka zenbatzen dugun honetan, munduan barreiatutako gatazketan bada memoria zati txiki bat urratu nahi duten milaka gorpu galdu, milaka istorio eta amets ahantzi. Srebrenica Bosniako gerran gertatutakoaren isla bat baino ez da, baina islarik lazgarriena agian.\nBosniarrekin hitz egiten baduzu harrituko zaitu Titoren garaia ments dutela behin eta berriz entzuteak, komunismoaren garaia, denbora luzez elkarbizitza errealitate bat izan zelako. Elkarbizitza hain errotuta bazegoen, zergatik sortu zen gerra? Nola gerta daiteke kasik egun batetik bestera betiko bizilagunak betiko bizilagunen aurka jartzea? Bosniako gerra ulertezina da nazioarteko iritzi publikoaren parte handi batentzat. Bosniarren erantzunetan ere harridura topatuko duzu sarri, botere guneetatik piztu den gerra izan zela esango baitizute askok. Komunismoak Europa barruan ekonomikoki indartsua zen herrialdea sortu zuelako, hain zuzen ere, esango dizute besteek.\nHajra Catic eta Hatidza Mehmedovic Bosniako gerraren biktima talde hainbatekin batera izan dira berriki Euskal Herrian, SOS Balcanes elkarteak gonbidaturik. Ahoz aho zabaltzen den memoria da haiena, aurpegitik aurpegira sortzen den historia ez idatzia. Nazioarteak eta bereziki Nazio Batuen Erakundeak (NBE) Srebrenican edukitako argitu gabeko arduraren eraginez, ahanzturan erortzeko arriskua izan du sarraskiak. Horregatik agian Caticek eta Mehmedovicek etengabe luzatzen diote jendeari Srebrenican kokatua dagoen Potocari izeneko oroimen gunera joateko gonbita. Behinola mutu gelditutako gorpuek, aurpegiek, begi keinuek, memoriaren justizia behintzat jaso dezaten.\n1995. urteko uztailean Serbiako soldaduak, edo bosniarrek esaten dieten bezala “chetnikak”, herrian sartu zirenean Srebrenica Bosnia ekialdeko gune babestuetako bat zen, Gorazde eta Zeparekin batera. NBEk izendatu zituen gune babestu haiek, serbiarrek okupatutako lurraldean irla bakanduen moduan gelditutako populazioak nolabait babestearren. Srebrenicako kasuan herritarrek kasko urdinei beren armak eman behar izan zizkieten, haien babesaren truke. Gorazde izan zen, gerraren hasieran herritarrek berauek antolatutako erresistentziari esker, bizirautea lortu zuen Bosnia ekialdeko gune babestu bakarra.\nKasko urdinek Srebrenican hartu zuten ostatu eta nolabaiteko babesaren bermea egon zen puska batean, baina hala ere janaria ez zen iristen eta bonbardaketek etengabe jarraitzen zuten. Holandako kasko urdinak zeuden Srebrenican serbiarrek 1995eko uztailaren 11n herria okupatu zutenean. Caticek eta Mehmedovicek oroitzen dutenez, “1995eko ekainean gerrak okerrera egin zuen. Uztailaren 11n Ratko Mladic Srebrenican sartu zen eta kasko urdinek ez zuten ezer egin”. Argitu gabeko zalantzek eta usain txarreko susmoek pisu handia hartu dute denborarekin kasko urdinen jokaeraren inguruan. Srebrenicakoa gertatu baino lehen Sarajevoko setioan serbiarrek hainbat kasko urdin harrapatu eta giza ezkutu gisa erabili zituzten. Haien askapenaren truke zerbait itundu zen, baina ez da inoiz jakin zer. Handik oso gutxira, eta gerra amaierako akordioak bidean zirela jakinik, Srebrenica erori eta egun gutxian 8.800 pertsona akabatu zituzten chetnikek, inolako eragozpenik gabe.\nCaticek eta Mehmedovicek beren testigantza konpartitzen duten bakoitzean aurpegiak eraldatzen zaizkie, saminez. Hala ere, ahal den guztietan kontatzeko beharra aitortzen dute. Srebrenicako sarraskia dela-eta dena galdu dutela azpimarratzen dute behin eta berriz, justizia bilatzea eta memoria berreskuratzea dela bizitzeko gelditzen zaien arrazoi bakarra.\nCaticek aipatu duenez, Srebrenica gune babestua izendatzean gerra bukatzear zela pentsatu zuen, baina 1995eko uztailean jauzi zitzaion errealitatea: ez zituen inork babestu nahi. “XX. mendea izanik ere, genozidioa mundu guztiaren aurrean gertatu zen, inork ez gintuen lagundu. Nazioarteko komunitateak huts egin digu”, gaineratu du Caticek. Beraren semeak laguntza eskatu zuen irratiz; “ez badugu laguntzarik jasotzen, entzuten ari zareten hau ziur aski nire azken mezua izango da”. Haren gorpua ez da oraindik azaldu. Caticen semeak azken mezua bidaltzen zuen bitartean, eraikin berean Nazio Batuetako informatzaileek kontrako datuak zabaltzen zituzten. “Egoera normalizatzen ari zela esaten zuten. Kasko urdinek kontaktua zuten soldadu serbiarrekin; Srebrenican gertatutakoa planifikatua egon zen. Setioak iraun zuen bitartean serbiarrek zibilak tirokatu zituzten, baina kasko urdinek ez zuten tiro bakar bat bota, ezta airera ere”.\nSerbiarrek Srebrenica hartu eta kasko urdin holandarrak joan zirenean, uniformeak trukatu eta elkarrekin argazkia atera zuten, adiskidetasun keinu gisa. Mehmedovicek etengabe errepikatzen du, ahapeka: “Nik dena ikusi nuen. Bazekiten zer gertatuko zen, eta grazia egiten zien”.\nDaytoneko akordioak sinatu eta gero, Serbiak tantaka eman dizkio Hagako epaitegiari gerrako sarraskien arduraduntzat jo izan direnak, Europako Batasunean sartzeko estrategiaren eta urratsen arabera batik bat. Izen ezagunenen artean daude Slobodan Milosevic eta Radovan Karadzic. Zerrenda horretan goiko postuetan dago ustez desagertua dagoen Ratko Mladic ere, Srebrenicakoa pertsonalki zuzendu zuena.\nMehmedovicek dioenez ezin zuten gertatuko zena imajinatu. Mladic herrira sartu zenean bere agerpenaren xehetasunak tentu handiz zaindu zituen; “mikrofonoa hartu zuen bideokameren aurrean, eta zera esan zuen: ez da ezer txarrik gertatuko. Haurrei gozokiak botatzen zizkien, guri ogia txakurrak baikinan, eta Tuzlara eramango gintuztela azpimarratzen zuen. Gero kamerak itzaltzeko agindu zuen, autobusetan sartu zituzten emakumeak eta hamabi urtetik beherako haurrak, eta gizonezkoak basotik lurralde librera oinez bidaliko zituztela esan zigun”.\nBasoko bidea hartu zuten Mehmedovicen bi semeek eta senarrak: “Ez nekien guretzat azken agurra zenik, eta hala ere banaketa oso zaila izan zen. Une jakin batean niri ere oinez joateko esan zidaten, baina azkenean autobus batean sartzea lortu nuen, kostata. Une horretan horrek ez zuen esanahi berezirik, bide luzea zela oinez egiteko eta gizonezkoek gosea pasako zutela, hori besterik ez nuen pentsatu”. Autobusetan sartu orduko serbiarrek basoko inor ez zela bizirik iritsiko esan zieten. Ez zuten sinetsi, ezinezkotzat jotzen zuten horrenbeste jende hiltzea, baina egunak pasa ahala ez zen inor iritsi. Orain urtebete Mehmedovicen seme baten hezurrak azaldu dira hobi komun batean.\nCatic eta Mehmedovic Srebrenicako emakumeen eta amen elkartekoak dira, hurrenez hurren. Caticek Tuzlan egiten du lan, desagertutako milaka aurpegiren argazkiekin josita dagoen egoitzan. Mehmedovicek berriz, Srebrenicarako bidea egin zuen gerra amaituta, eta han kokatu zuen elkartea. Egun, sarraskia burutu zen lekuan Potocari oroimen gunea dago.\nOfizialki Bosnia eta Herzegovina existitu existitzen den arren, bi lurraldetan banatuta gelditu da: federazio kroaziar-musulmana batetik eta Srpska izeneko errepublika bestetik, serbiarren agintepean gelditu dena. Jende asko ez da oraindik ausartzen beren etxeetara, Srprskara, itzultzen. Mehmedovicentzat ere ez da erraza izan. Potocariko gunea lortzeko borroka latza egin behar izan zuten, eta Europatik presionatu zutelako lortu zuten. Srebrenica ez da mamuen herria, baina ia. Mehmedovicen arabera, sarraskian parte hartu zuten askok gaur bizimodu normala egiten dute, eta haiekin bizi behar du.\nPotocarira joateko gonbita onartzen baduzu Mehmedovicek eginen dizu harrera. Potocariren aurrean dago serbiarrek jendea hiltzeko erabili zuten fabrika erraldoia. Mehmedovicek gauzak gertatu ziren lekuan bertan kontatuko dizu dena, bere begiekin ikusitakoari batera apurka bildutako testigantzak lotuz. Fabrikaren alboan urak estalitako sotoa erakutsiko dizu; “ikusten duzu putzu hori? Hor gorpuak daudela uste dugu, baina ez digute hustu ahal izateko baimenik eman. Jendea hil baino lehen torturatu egiten zuten kasu askotan eta hor, ikusten?, badira oraindik odol arrastoak dituzten sokamuturrak”. Bisita egingo diezu agian, eta eskertuko dizute, baina zaila egingo zaizu entzuten duzun guztia onartzea.\nMehmedovicen elkarteak hainbat lan burutzen ditu, Caticenak bezala: Srebrenicara euren etxera itzuli nahi duen jendeari nekazal baliabideak erraztu, gertatutakoaren inguruko informazioa bildu eta argitaratu, sarraskiaren arduradunen jazarpena egin eta justizia aldarrikatu, hobi komunak bilatu eta gorpuak identifikatu. Hobi komunen gaia arantzatsua da. Bizirik gelditu direnek pertsona maitatuen gorpuak aurkitu eta Potocarin ehorztea besterik ez dute nahi. Horretarako gorpuaren %75a topatu behar da lehenik; zatiak besterik azaldu ez direnen kasuan jendea oraindik ehorzteko zain dago. Serbiarrek hobi nagusietara botatzen zituzten gorpuak, eta gero bigarren mailako hobietan banatzen zituzten berriz, aztarnak ezabatzeko. Mehmedovicen senarraren hiru hezur azaldu dira orain arte, hiru hobi ezberdinetan. Duela urtebete azaldutako semearen gorpuarekin zorte handiagoa izan du, osorik baitzegoen. Hala ere identifikazioa DNA probaren bidez egiten da eta, semearen gorpua arroparik gabe edo objektu pertsonalik gabe azaldu zenez, ez daki gorpua bietako zeinena den.\nCaticen hitzetan, Srebrenicatik bota egin zituzten eta serbiar askok uste zuen ez zirela itzuliko: “Bada bere lorategian hobiak dituenik. Chetnikek genozidioa egin zuten bizirik zeudenekin eta gero genozidioa egin zuten hildakoekin, gorpuak hobi ezberdinetan banatzen zituztelako aztarnak ezkutatzeko”. Bere semearen gorpuaren kasua zailagoa da, basoan hil eta gorpua lur gainean gelditu omen zelako, besteak beste animalia gosetien esku.\nElkarrizketa amaitzear, Caticek eta Mehmedovicek argi hitz egin dute: “Munduko edozein amarentzat oso zaila da horrelako zerbait bizitzea, baina are gehiago urteak ematen dituzunean gorpua eskatzen. Inolako politikak muturreko egoera hauetara ez eramatea eskatu nahi nizueke, gerra egitea baino hobe da ehun urtez hitz egitea”.\nâ€œOrain ari da azaleratzen gerrako trauma askoâ€�\nDzermina Dogo gerraostea bizi duten gazteen isla da. Hobien gainean habiak eraikitzeko ardura etorri zaio bere belaunaldiari. Bere aitak gerra hastean Gorazdetik kanpora bidali zuen ama eta anaiarekin. Dogo gerra amaitzean itzuli zen hara, eta orain tarteka itzultzaile lanak betetzen ditu, besteak beste SOS Balcanesekin, urteekin gerraren oihartzun mediatikoa pasa arren lanean jarraitzen duen taldea.\nGerra hastean erbestera joan zinen ama eta anaiarekin. Zer gogoratzen duzu?\nNik zazpi urte nituen eta ez dut gauza askorik gogoratzen. Nire aitak Serbiara bidali gintuen hasieran, izeba baten etxera, eta mugan ikusitako irudi batek zirrara eragin zidan: gizon bat zegoen bandera bati lotuta buruz behera, guztiz kolpatuta. Serbiarrek jarria zuten, bosniarroi zetorkiguna iragartzeko. Serbian egonik, hilabete batera Bosniako errefuxiatuak bilatzen ari zirela zabaldu zen, eta Gurutze Gorriaren bidez Mazedoniara egin genuen ihes. Handik hilabete batzuetara Europar Batasunak hainbat herrialdetan banatu zituen errefuxiatuak, eta gu Coruñara joan ginen.\nNolakoa izan zen itzulera?\nOso gogorra. Niregatik balitz ez nintzen itzuliko, baina nire aitak gerra osoa eman zuen Gorazde defendatzen, eta gerra amaitzean ez zuen utzi nahi. Azkenean 1998ko abuztuan itzuli ginen. Gogoan dut Sarajevoko aireportura iristean hondakinak besterik ez zeudela, hura ez zen aireportu bat ez ezer. Gero Gorazdeko bidea hartu genuenean dena erabat suntsituta zegoela ikusi nuen.\nGazteen artean gerra aipatzen da?\nEz asko, urte batzuk pasa baitira jada. Nire adinekoek edo gazteagoek ez dute oso ondo gogoratzen gerra. Hala ere, senideak galdu zituztenek inoiz amaituko ez den zauria dute zabalik. Ni orain Sarajevon bizi naiz, hiri nahiko handia da non bosniarrak, kroaziarrak eta serbiarrak elkarrekin bizi garen, elkarrekin ateratzen garen… Guretzat presenteago dago egoera ekonomiko eta politikoa, gerra baino. Ikasketak amaitu arren gazteontzat ez dago etorkizunik. Gainera orain ari da azaleratzen gerrako trauma asko. Bortizkeria asko dago Sarajevon, kontu handiz ibili behar duzu non ateratzen zaren, norekin… Eromena da, ez dago segurtasunik. Bosniako bi errepubliketan egitura ezberdinak daude, polizia ezberdinak, eta horrek kontrabandoa errazten du, armak, droga, prostituzioa, mafia… Ni Sarajevon kartzelan bezala sentitzen naiz. Nire ametsa Donostian bizitzea litzateke.


SDH Zenbait hidrokarburoren txikizkako salmenten gaineko zergaren itzulketa eskaera - Ogasuna - Ogasuna\nZenbait hidrokarburoren txikizkako salmenten gaineko zerga Gipuzkoan jasan dutenei (zergapetutako produktuen amaierako kontsumitzaile direnei) baino, ez dagokie eredu normalizatu hau erabiltzea okerreko diru-sarren itzulketa eskatzeko.\nAurkezlea ez baldin bada itzulketa eskatzen duena eta ordezkarien erroldan ez badago erregistratuta eskatzailea ordezkatzeko, erantsi beharko du eskatzaileak emandako ordezkaritzako ahalordea\nEredu normalizatua erabiltzeak adierazten du interesdunaren itzulketa eskaerak justifikazioa aurkitzen duela Europar Batasuneko Justizia Auzitegiak 2014ko otsailaren 27an emandako sententzian.\nZenbait hidrokarburoren txikizkako salmenten gaineko zergarengatik jasandako kuotak.\nZenbait hidrokarburoren txikizkako salmenten gaineko zerga 2012/12/31n indargabetu zenez, ez da itzulketarik izango 2013an egindako hornidurengatik. Orobat, ez da zergarik itzuliko zergaldiak 2010a baino lehenagokoak badira (preskribatuta daude), non eta eskatzaileak ez duen preskripzioaren etena frogatzen.\nPaperean: SDH Inprimakia (PDF) bete eta aurkeztuz\nGipuzkoataritik SDH inprimakia bete eta bidaliz.\nErregistro elektronikotik, onartutako diseinu logikoa (PDF) duen TXT formatuko fitxategia bete eta bidaliz.\nEredu hau aurkezteak ez du eskatzailea salbuesten zerrendaren oinarri diren fakturak aurkezteko obligaziotik. Fakturak erantsi daitezke interneten bidez egindako bidalketara, edo aurkez daitezke euskarri fisikoan, organo eskudunaren aurrean, bertan eskaeraren erreferentzia zenbakia adierazita, behin eskaera onartutakoan.\nGipuzkoako Foru Aldundiko Ogasun eta Finantza Departamentuan, Zeharkako Zergak Kudeatzeko Zerbitzuan (Errotaburu Pasealekua, 2, 20018 Donostia). Zerga bulegoetan ere aurkez daiteke.\nSDH Eredua (PDF betegarria)\nOHARRA: Itzulitako ZHTSZ gastu kengarri moduan sartu bada eskatzailearen sozietate edo errentaren gaineko zergetan, onartutako itzulketen zenbatekoak sarrera moduan egotzi behar dira itzulketa eskubidea onartu den ekitaldian, sozietateen edo PFEZaren zerga oinarrian.


Asteroko kronikie: Berriatuko Arkeologia eta Espeleologia Jardunaldiak - Espeleologia Erakusketa eta Hitzaldia\nBerriatuko Arkeologia eta Espeleologia Jardunaldiak - Espeleologia Erakusketa eta Hitzaldia\nGoikolau Elkartea jaio da Berriatuan. Bere helburua bertoko kultura sustatzea da, eta beraien lehen ekitaldi bezala, Arkeologia eta Espeleologia jardunaldiak antolatzea erabaki dute. Eta bai egin ere! Astero gauza bat jarriaz, lehenik "Berritxuko lur azpiko ondarea"ri eta espeleologiari buruzko erakusketa eta hitzaldia, eta "Berritxuko arkeologia ondareari" eta "prehistoriako bizimodu eta pinturei" buruzko erakusketa eta hitzaldia antolatu dira. Ikastoletako umeak eta Gaztetxeak mugitu dituzte, eta Elizburu aldera txangoren bat ere planifikatuta dago.\nGauza asko pasatu dira azken hiru asteotan Goikolau elkartearen lokalean, baina aipamen bezala esan behar da, batzuetan sentsazioa izan dugun arren Artibai aldean espeleologiari buruzko interesa ez dela gehiegizkoa, Berritxuko speleo hitzaldian batutako 60 lagunek demostratu digutela ez dela egia. Herri txikietako efektua dela diote batzuek, Gernika eta Ondarroa bezalako herri handietan askotan miraria bait da 10 lagun baino gehiago batzea halako hitzaldi baten.\nJosu Zeberiok emandako hitzaldia oso dinamikoa izan zen. Herrikoia hizkuntzaz, eta espeleologiaren mundua ezagutzen ez duen jendeari zuzendua. Diapositibetako argazki ikusgarriak umorezko anekdota eta pasarteekin nahastu zituen Josuk, geologia eta hidrologia kutsu batez bustita nola ez, eta lur azpiko erreken gorabeheren misterioek sortzen diguten jakinmina publikoari transmititu nahi izan zen baita ere.\nHitzaldi Gelako proiektoreak Oleta auzoko Abitako kobaren estalaktita zuri ikusgarriak horman pintatzen zituen bitartean, bertoko baserritarrekin basoko zuloei buruz izaten ditugun hizketaldi "kuriosoek" jendearen algara atera zuten, baita esplorazio bat eta geroko basatzaz betetako penuria-argazkiak erakusten genituenean ere.\nElizburun eta Gorozikan lur azpiko errekekin ditugun gorabeherak ere egon ziren mintzagai: gure Atxarte II - Kurubijo koba "penurioso" maitea eta Elizburuko hidrologiaren ezagutzan bere aurkikuntzak izan duen aldaketa; eta Gorozikako koba berri biren aurkikuntza, ia inork kobarik ez zegoela pentsatzen zuen lekuan.\nLea Artibaiko lur azpia handia eta aberatsa dela erakutsi nahi genuen, eta ez dagoela urrutira joan beharrik koba handietan sartzeko. Lortu dugula uste dugu. Galderak ere egon ziren, eta batzuk espero genituen: Milloiko koben itxiera Diputazioaren partetik, desobstrukzio batek kobari egiten dion eragina, esplorazio batean erabiltzen den aprobisionamendua...\nOso hunkigarria izan zen espeleologoontzako gero etorri zena. Jendearen jakinminak gainez egin zuen, eta kontu kontari hasi ginen erakusketa gelan zutik.\nGoikolauko kobari buruzko galdeketak egon ziren arkeologoei; eta Zeberiotarrok, Elizburuko eta Gorozikako koben planoak erakusketa gela erdian zegoen mahai handian paper erraldoietan inprimatuta zeudela, Berritxuarrekin Milloiko erreken ezagutzen ez dugun sektoreei buruz fantaseatu genuen.\n"Ba ni txikitxan hamen zir ibiltxen nitxan", "eta hau ure noa du ba?", "ba nik uste dot hona dule", "ba nik uste dot beste hona lekure dule",...\nGero euren soziedadean afaldu genuen. Jan edan oparo egin genuen. Ardo, kafe eta puro. Ia cebatu egin gintuzten, abegikortasun eta eskuzabaltasun handia erakutsiz. Agian txerriari bezala Santo Tomasetan sakrifikatu egingo gaituzte? :-)\nHurrengo asteko barikuan, Tanaren erakusketaren aurkezpenaren aurretik, Urepel tabernan sartu da Unai besteen bila. Sartu ahala, Berritxuar batek Orubixeko iturriaren argazki bat eman dio. Iturriaren uraren kolorea berdea da, trazadora dago botatzen, 1987an geologo batzuk botatako trazadora. Ebro iturria deitzen omen diote Orubixeko iturriari, beti ura botatzen dagoelako.\nHau hasi besterik ez da egin!\negilea: ADES / ordua 20:28:00\nEtiketak: arkeologia, berriatua, elizburu, erakusketa, espeleologia, gorozika, hitzaldia, mereludi, orubixe, urepel\nBerriatuko Arkeologia eta Espeleologia Jardunaldia...\nAfluenteko uretan bustitako Regaderak\nAstuiko koba (Aizarna, Zestoa)\nLantz - Espeleologia "a la Navarra"\nUn sábado fructífero\nARROLAKO MUNARRIKO KOBA\nLamiñak, inkognita bat gitxiago\nTopografiak eta Oilategiak - Arrola barruko erreka...


Etnografia. Kirol bat baino askoz gehiago. Errugbiak gordetzen dituen sekretuak. - Maddi Sola - antropo...ze?\nErrugbia Ingalaterran sortua da, Warwickshireko Rugby School-en garatutako arauak hartu zituen XIX. mendean. Kontaktuzko jokoa da eta oso beharrezkoak ditu trebetasuna, indar fisikoa eta taktika. Mundu guztian zabaldurik dagoen arren, Britainiar uharteetan (Ingalaterra, Irlanda, Gales eta Eskozia), Frantzia, Australia, Zeelanda Berria, Fiji, Samoa, Tonga, Hegoafrika eta Argentinan dauka entzuterik handiena. Euskal Herriari dagokionez, oso hedaturik dago Ipar Euskal Herrian, eta jarraitzaile ugari ditu. Hego Euskal Herrian, berriz, askoz ere zabalkunde murritzagoa du .Errugbiaren funtsa eta oinarria besteekiko eta arauekiko errespetuan datza. Epailearen erabakiak ez dira ia sekula eztabaidatzen eta partidua bukatu bezain laster, aurkariak lagun bihurtzen dira. Hirugarren Zatia deiturikoa ere bada.\nErrugbian jolasten ez duen edozeinek edo mundu hori ezagutzen ez duenak, kirol bat besterik ez du ikusiko, kirol gogor eta burugabe bat besterik ez, bertan, mina besterik ez hartzen den kirola alegia. Lan honetan kiroletik at, beste hainbat kontzeptu jorratuko dira.\nIKEREREMUA AUKERATZEKO ARRAZOIAK\nHasiera batean, kirolaren gaia proposatu zigutenean, argi nuen surfari edo errugbiari buruz egingo nuela lan etnografikoa, are gehiago, biak lan berean bateratzea pentsatu nuen, baina ez nekien nondik hasi ere… Beraz, errugbian jolasten dudanez eta gertukoa denez niretzako, errugbiarekin geratu nintzen. Surfa alde batera uztea tamalgarria izan zen, txikitatik egiten dudan kirola baita, baina oso interesgarria iruditu zitzaidan errugbiaren ikuspegi baikor eta ezberdin bat azaltzea lan honen bidez.\nOrain dela urte eta erdi hasi nintzela errugbian jolasten, Ordizian. Inoiz ez nuen imajinatuko kirol hau gustatuko zitzaidanik, baina gaur egun nire bizitzan oso garrantzitsua da, bai kirol aldetik bai harremanen aldetik. Etorkizun baterako, errugbian helburuak ditut kirol aldetik, hau da, zerbait gehiagora iristea edota toki ezberdinetan jolastea.\nErrugbiari buruz beste ikuspegi bat ematea da nire asmoa lan honetan. Oso bitxia egin zitzaidan kirol honetan dagoen konpromezua, hau da, jolasten hasi nintzenean ez nuen espero kirol honek dituen gauza espezialak. Errugbiak hainbat balio eman dizkit bizitzarako, orain askoz segurtasun gehiago daukat. Kirol honek hainbat lagun ere eman dizkit, eta ez edozein lagun, baizik eta betirako nirekin egongo diren lagunak.\nKirol honek ematen dituen gauza onak azaleratu nahi ditut, egin ditudan elkarrizketen eta nire esperientziaren laguntzaz. Hortaz gain, beste galdera bat planteatu nuen neure buruari: errugbia hain kirol gogorra izanda bai fisikoki eta psikologikoki, hain beste lesio eraginda, hain beste sufrimendu emanda... zergatik jendeak ez du uzten kirol hau eta zergatik sortzen du mendekotasun antzeko bat?\nLan honetarako erabili dudan metodologia elkarrizketak izan dira, batez ere esparru honetan behaketak ezin ditudalako egin. Guztira, hiru elkarrizketa egin ditut, denak nire inguruan ditudan pertsonenak.\nLehenik, Benjamin Davironi (Bneja) egin nion elkarrizketetako bat. Aurten Ampo Ordiziara etorritako 31 urteko jokalari argentinarra. Aurten ezagutu arren, nirekin eta nire taldeko neskekin oso ondo eraman da eta batzuetan gure entrenadore moduan aritu da. 5-6 urte zituela hasi zen errugbian geldialdi batzuk eduki arren. Guztira hiru errugbi taldeetan jolastu du ( San Marcos klubean 3.dibisioan, Klub Pucaran 1.dibisioan eta azkenik Ampo Ordizian). Lagunen ondorioz etorri zen Ordiziara, esperientzia berria bizitzera.\nNoizbait errugbia uztea pentsatu zuen, are gehiago, pentsatu zuenean utzi egin zuen baina denbora bat eta gero berriz ere bueltan zen. Askotan jokalarien helburua errugbian zerbait izatera iristea da errugbiaren munduan, baina Benjai bere helburuez galdetzerakoan, bere erantzuna ondo pasatzea eta jokatzeaz eta jendeaz gozatzea izan zen, profesionala izan arren ez du bere burua aintzat hartzen. Asko autoexijitzen dela esan zidan baina denbora pasa ahala, konturatu da bere helburua gozatzea besterik ez dela.\nEa zerrek motibatzen zuen errugbian segitzera galdetu nioenean, ezin izan zidan erantzun konkretu bat eman, hau da, motibatzen zuena, zoriontsu izatearen eragina zen, kolpeak jaso arren bertan segitzea odolean zuen sentimendu bat zela.\nFamiliaren aldetik, babes osoa duela esan zidan eta haiengandik urrun egon arren, beti izango zituela berarekin.\nAsko gustatu zitzaidan bere erantzun bat hau izan zen: ¨errugbiak gauza asko erakutsi dizkit, laguntzea erakutsi dit, berekoia ez izatea, fidatzea, gaur egungo nire lagunak ezagutzea lagundu dit¨.\nMundu honetan txikia sentitu dela esan zidan baina handiagoa ere bai, oso normala den gauza bat dela esan zidan, baina hori guztia buruan zegoela eta momentu horiek eragiten dutela partidu bat irabaztera edo galtzera.\nAskotan lesionatu da baina horrek ez du eraginik izan bere karrera profesionalean, ¨mi antes y después, mi antes es haber empezado a jugar, mi después será cuando lo deje¨.\nUrrengo elkarrizketa orain nire talde berdinean jolasten duen Lide Erbinari egin nion. Orain dela gutxi hasi arren bere karrera oso eraginkorra izango dena. 17 urtekoa eta Ordiziarra. Orkli Ordizian jolastu arren hainbat alditan izan da konbokatua Espaniako selekzioarekin eta dagoeneko Eurepeo bat jolastu du. Beste hainbat kiroletan aritu arren, txikitatik eduki du errugbiaren presentzia bere familiagatik. Baina gehien gustatu zitzaiona zazpiko errugbia izan zen, bertan korri gehiago egin dezake eta, horrek egin zuen errugbiarekiko beste interes bat edukitzea. Zazpiko errugbian Euskal selekzioarekin hainbat alditan jolastu zuen, eta ikaragarri gustatu zitzaion.\nInoiz ez du pentsatu errugbia uztea, oraindik ere gutxi darama eta. Baina bere helburuetako bat Espainiako goreneko selekziora iristea da (bere ahizpa Amaia Erbina bezala). Olimpiadeta iristea ere bere ametsa dela aipatzen du.\nErrugbian hasi zenean, gehien arritu ziona, dagoen harreman honak izan ziren, hau da, kontrako taldeekin ere oso harreman onak eraman izatea.\nAzkenfinean, gehien bultzatzen diona errugbian segitzea, bere ahizparen eboluzioa da, berak erakutsi dio edozer gauza posible dela lortzea.\nNesken errugbiaz bizitzea gustatuko litzaioke baino ezbeharrez ezinezkoa da, lortzen duten dirua nesketan ia miseria bat da eta. Bestalde, nesken errugbian eboluzio bat ikusten duela goraipatzen du, beti ere mutilak izan arren protagonistak, errugbian geroz eta neska gehiago daudela ikus daiteke eta garrantzi gehiago hartzen ari dela ikusten da nesken errugbia.\nLideri ere lesioak ez diote errugbiaz baztertu, ez oso lesio grabeak eduki arren.\n¨Gogorra izateak bultzatzen dit jarraitzera errugbian¨\nAzkeneko elkarrizketa Xabier Rodriguezi egin nion, 22 urteko ordiziarra. 14 egin ditu errugbian jolasten, orain entrenadore da Ordiziako bigarren taldean (Garabi Ordizia). Bi taldeetan jolastu du, Getxon eta Ordizian. Ezagutu zuen momentutik gustatu zitzaion errugbiaren mundua, lagun batek bultzatua hasi zen jolasten txikia zenean. Xabik ere ez du inoiz pentsatu errugbia uztean, bere bizitzako hainbat harreman eta orain bere familia errugbiari esker lortu ditu. Orain bere helburua kirol hau munduan nola ulertzen den ikasi nahi du, etorkizunean ahal bada honetaz bizitzeko.\nJokatzerakoan ezin zuen deskribatu sentitzen zuena, hori bai, partiduak baino lehen beti urduri zegoela esan zidan. ¨Beti sentitu naiz handi, kirol hau ez da inor txiki sentiarazteko sortu¨. Bere helburuetako bat kirol hau handiarazten segitzea da.\nKirol honetik ikasi duen gauzarik garrantzitsuena errespetua dela esaten zuen, bai taldekideekiko, aurkariekiko eta epaileekiko, errespetua bizitzan ere aplikatzea lagundu dio errugbiak.\nAldatu beharreko kontzeptu oso garrantzitsua ere esaten zuen; emakumeen eta gizonen artean dauden ezberdintasunak, ¨ errugbia kirol ezberdina izatea nahi badugu, aldatu behar dugun zeozer da¨.\nJokalari bezela gehiago disfrutatu du momentu hoberenak bertan pasa ditu eta, ezingo lukemomentu zoriontsu bakar bat aukeratu, zorionez errugbiak egunero ematen dizkio momentu onak.\nOrokorrean lan honetan nire helburuak betetzen dira, errugbiaren beste alde bat erakustea. Errugbia ematen duena baino askoz gehiago da, errespetatzea funtsean, errugbia bizitzen duzun pasioaren arabera engantxatzen zaitu. Zuk errugbiari zeure parte eman behar diozu (dedikatzen diozun denbora, esfortzua, gogoak…) errugbiak zuri zeozer emateko. Momentu horretara iristean, utzi ezin duzun ¨droga¨ da.\nDenek helburu, nahi eta motibazio ezberdinak eduki arren, denek dute argi errugbiaren funtsa eta horrek transmititzen dituen baloreak eta garrantzizko kontzeptuak. Era batera edo bestera mundu honetan parte hartzen duten guztiek dute errugbiarekiko mirespena.\nOso erreza da errugbia kanpotik ikustea eta kritika bat egitea, baina behin probatuta guztiz aldatzen da ikuskera, oso garrantzitsua da dituen arauak, bai jolasean eta bai jolasetik kanpo. Denek jolasten dute errespetuz, guztiz kontrakoa badirudi ere, eta kanpoan ere berdin, harremanak onak izaten dira orokorrean, jolasten dugun denok komunean errugbia dugulako eta horrek batu egiten gaituelako.\nGaur egun geroz eta hobeto ikusia dagoela uste dut errugbia baita nesken errugbia ere. Etorkizun batean oso polita izango litzateke jendeak pentsamendu irekiago bat edukitzea eta beldurrik gabe errugbia probatzea. Behin hasita, oso zaila da uztea ikusi ditugun elkarrizketetan azaltzen den moduan, bakoitzak bere sentimenak azaltzeko modu ezberdinak ditu eta errugbia uzten den momentuan, jolastez uzten baduzu ere, inoiz ez da guztiz uzten.\nBadakit lan honetan behaketak ezin direla posible izan baina behin inguratzen nauen errugbi mundua kanpotik ikusia, guztiz zoriontsua ikusten dut, errugbiak gauza txarrak edo gogorragoak direnak, benetan hobeto eramaten eta aurrera eramaten laguntzen du. Beraz, esan daiteke ez dagoela zailtasunik errugbian, indartsuago egiten zaituen esperientziak baizik.\nBukatzeko, bizitzan aplikatu daitekeen oso esaldi garrantzitsua eta lagungarria, jolasean ere erabiltzen dena: ¨ erortzen bazara, altxatu eta aurrera egin beti ¨\nGaiaren aurkezpena egiteko erabili dudan informazioa: Wikipedia: https://eu.wikipedia.org/wiki/Hamabosteko_errugbi


Hildako emakume baten gorpua aurkitu dute Arrigunaga hondartzan - Getxo - Hiruka.eus\nHildako emakume baten gorpua aurkitu dute Arrigunaga hondartzan\nErredakzioa 2020-01-02 08:45\nEmakume baten gorpua erreskatatu zuten suhiltzaileek atzo, eguaztenean, Getxoko Arrigunaga hondartzan. Eusko Jaurlaritzako Segurtasun Sailak jakinarazi duenez, auzokide batek eman zuen aurkikuntzaren abisua.\nSuhiltzaileek emakume baten hilotza erreskatatu zuten atzo Getxoko Arrigunaga hondartzan. Iturriek azaldutakoaren arabera, auzokide batek gorpua aurkitu zuen Galeako kai-muturraren inguruan eta horren abisua eman zuen 12:15ak aldera. Suhiltzaileak segituan bertaratu egin ziren eta, behin gorpua erreskatatuta, hura Institutu Anatomiko Forentsera eraman zuten.\nAviso para recuperación cuerpo de persona Arrigunaga #Getxo #Bomberos trabajando\nPertsona baten gorpua erreskatatzen Getxon #Suhiltzaileak lanean\n— Bomberos Bizkaia (@BomberosBizkaia) January 1, 2020


IZARRAK PLAZARA 2014. MARTXAN DA TALENTU LEHIAKETA | Plazara Goaz\nIZARRAK PLAZARA 2014. MARTXAN DA TALENTU LEHIAKETA\nIzarrak Plazara talentu lehiaketa da. Helburua elkarrekin ondo pasatzea eta sormen artistikoa sustatzea da. Esaterako: musika, kantua, dantza, antzerkia, txisteak, bakarrizketak, bertsoak, magia, zirku ikuskizunak… edo horien arteko konbinaketak.\nIzarrak Plazara talentu lehiaketaren logoa\nBakarka edo taldean parte har daiteke. Mistoak izatea baloratuko da.\nTaldeak 12 urtetik beherakoek edo 13-18 urte artekoek osatuko dituzte.\nPertsona bakoitzak ikuskizun bakarra aurkeztu ahalko du, eta honek gehienez 5 minutuko iraupena izango du.\nAurkezpenak eta ikuskizunak euskaraz izango dira. Abilezia erakusteko musika lagungarri gisa erabiliz gero, esaterako, dantza egiteko, musika lagungarri hori edozein hizkuntzatan izan ahalko da, eta euskaraz izatea baloratuko da.\nEz dira onartuko oinarrizko eskubideren bat urratzen duen ikuskizunik.\nInformazioa jaso eta/edo parte hartzeko plazaragoaz@gmail.com / intxaurrondokulturetxea@donostia.org helbideetako batera bidali taldekide guztien datuak: izen-abizenak, adina, harremanetarako telefonoa, kontakturako e-maila eta ikuskizunaren azalpena (Izarrak plazara-oinarriak_2014_Parte hartzeko fitxak)\nParte hartu nahi duenak gurasoen baimena sinatuta ekarriko du (Ikus eranskina).\nIzena emateko epea maiatzaren 23a arte da.\nLehiaketan parte hartu nahi duten guztiek maiatzaren 30ean, Intxaurrondo Kultur Etxean, arratsaldeko 17:00etan egingo den hautaketa probara aurkeztuko dira. Irekia izango da, laguntzaileek ikusi ahal izango dute saioa, baina ez publiko orokorrak.\nEpaimahaiko kideek aukeratuko dituzte ekainaren 7ko lehiaketara pasatuko diren 6 taldeak. Lehiaketa Intxaurrondo Kultur Etxean, arratsaldeko 17:00etan izango da.\nEkainaren 7ko ekitaldia irekia izango da. Ikusleentzat sarrera librea baina kopuruz mugatuta izango da.\nParte hartzeko aurreko baldintza guztiak onartzea derrigorrezkoa da.\nIzarrak Plazara 2014 kartela\n12 urte bitarteko irabazlea: Garaikurra, 250 euroko bonoa Intxaurrondoko dendetan erosteko.\n13-18 urte bitarteko irabazlea: Garaikurra, 250 euroko bonoa Intxaurrondoko dendetan erosteko eta Gaztezulo aldizkariaren harpidetza bana taldekide bakoitzarentzat.\nHizkuntzaren erabilera. Garaikurra eta 150 euroko bonoa Intxaurrondoko dendetan erosteko.\nIkusleen saria. Garaikurra eta 150 euroko bonoa Intxaurrondoko dendetan erosteko. Ikusleek beraiek aukeratuko dute irabazlea.\nSari berezia: Ainhoa Aierbe, Itsaso Gutierrez eta Edu Muruamendiarazekin dantza, antzerkia, musika eta kanta ikastaroa jaso eta, haiek zuzenduta, elkarlanean sortutako ikuskizun batean parte hartu. Epai-mahaiak lehiaketan parte hartu duten guztien arteko batzuk aukeratuko dituzte, eta elkarrekin prestatuko dute irailaren 20an, Intxaurrondoko Kultur Etxean, gauzatuko den ikuskizuna. Ikuskizun hori prestatzeko, parte hartzaileek formazioa jasoko dute 5 egunetan Ainhoa Aierbe, Itsaso Gutierrez eta Edu Muruamendiarazek gidatuta. Saio horiek irailaren 15, 16, 17, 18 eta 19 arratsaldean emango dira.\nSariak meta daitezke irabazleenak izan ezik.\nParte hartzaile eta ikusleen artean zozketatuko dira:\nMp4 eta entzuteko kaskoak.\nGaztezulo aldizkariaren harpidetza.\nPlazara Goazen “Euskaraz nahiago. Eskerrik asko” kirol jertsea.\nTOKIA Intxaurrondo Kultur Etxea (Felix Gabilondo plaza, 1)\nAinhoa Aierbe (aktorea eta kataria)\nItsaso Gutierrez (musikaria)\nEdu Muruamendiaraz (dantzaria)\nPlazara Goaz, Intxaurrondoko Euskaldunon Elkartea\nBagera, Donostiako Euskara elkartea\n2012 urteko irudiak: http://www.hamaika.tv/tb/bideo/10000507\nKategoria Ekitaldiak, Izarrak Plazara talentu lehiaketa, Lehiaketa 2014-05-06 egilea plazaragoaz.\n← Maiatzeko ekintzen zerrenda LAGUNEKIN KANTARI: MAIATZAK 12, MIXEL ETXEKOPAR ETA MATHIEU MENDIZABAL →


Kirola, «beste eragile sozial bat» berdintasunerantz urratsak emateko | Deportes | IRRATIA\n08 MAR. 2022 - 15:00h\nKirola, «beste eragile sozial bat» berdintasunerantz urratsak emateko\nAinhoa Tirapu atezain ohia eta orain Athleticeko teknikariak, Oihana Azkorbebeitia mendi korrikalariak eta Mar Larrea Arraun Lagunak taldeko arraunlariak, zenbait hausnarketa utzi dituzte NAIZ Irratian eginiko mahai-inguruan. Argi dute «berdintasunerako bidean borrokan jarraitu behar» dela.\nMar Larrea Kontxako banderako garaipena ospatzen, Andrea Astudillo patroia bizkar gainera igota. (Andoni CANELLA | FOKU)\nElkarrizketa eta ekintza guztiak «batzen badira egun berean edo egun gutxitako tartean, ezin dugu denetan egon. Sakabanatuko bagenitu seguraski gauzak askoz ere errazago izango lirateke eta gauza ezberdinetaz hitz egiteko aukera izango genuke». Ainhoa Tirapu Athleticekok atezain ohiaren hausnarketa da, uste baitu Martxoaren 8ko olatua «aprobetxatu beharra dagoela» baina urte guztian protagonismoa apaltzen joaten dela.\nIritzi berekoak dira Mar Larrea arraunlaria eta Oihana Azkorbebeitia mendi korrikalaria ere. Ondarrutarrak dio badirudiela bigarren mailako kirolariak direla, iaz Euskotren liga eta Kontxako bandera irabazi ostean gutxiespen komentarioak jaso baitzituen: «"Ah, bai, Kontxa irabazi duzue baina zuek neskak zarete", entzun behar izan nuen».\nOihana Azkorbebeitia, mendian gora. (EUSKAL MENDIZALE FEDERAZIOA)\nAbadiñoarraren kasuan, mendi lasterketak modalitate nahiko berria izanik, igarri duen ezberdintasun handiena mutilen garaipenek neskenek baino sona handiagoa izatea izan da. Hala ere, gogoratu du sare sozialak egoera salatzeko leku aproposa izan daitezkeela, duela gutxi Killian Jorneten garaipen batekin gertatu bezala edota Rafa Nadal tenislariak 21. Grand Slama irabazi zuenean gertatu legez.\nTirapuk uste du sare sozialak baliagarri direla «jende gutxik jarraitzen duen kirolaren berri emateak merezi ez duela» adierazi duten horiei, ahoak ixteko. Partida edo txapelketen «eguna eta ordua ondo adierazten bada, ondo saltzen bada, erakutsi dugu jende gehiago hurbiltzen dela». «Sare sozialen bidez lortu dugu beste espazio batzuk ematen ez ziguten tokia bilatzea, aukera izan dira», dio.\nAinhoa Tirapu egun Athleticeko bigarren taldeko atezainen entrenatzailea da. (Luis JAUREGIALTZO/FOKU)\nEra berean, gizonen eta emakumeen arteko arrakala gizarte osoan dagoela nabarmendu dute hiruek eta Athleticeko teknikara nafarrak argi dauka, «kirola beste eragile sozial bat izan daitekeela emakumeok edonon egon gaitezkeela erakusteko».\nNAIZ Irratian izandako solasaldian, beraien ibilbidea gehiago ezagutu, egun nola dauden azaleratu eta hausnarketa hauek eta gehiago eskaini zituzten, bakoitzak bere perspektibatik, ezagutzen dutena partekatuz eta eman beharreko aurrepausoen giltzarriak mahai-gainean jarrita. Argi dutena da, «borrokan jarraitu behar» dela, «indarrak batuta», «borrokan jarraitzea beste aukerarik» ez baitago.\n«Kirol mundua, emakume mundua, euskaraz... argi dago hutsune bat zegoela»\nSasi guztiak aldentzen bidea badagoela erakusteko\nHistoria breve de algunas mujeres osasunistas, las grandes olvidadas\nAinhoa Tirapu optará a presidir la nueva Liga profesional


Emakumea ahalduntzen, bizimodu osasuntsutik :: ikasi :: Udako Euskal Unibertsitatea\nEmakumea ahalduntzen, bizimodu osasuntsutik\nData: 2019(e)ko maiatzaren 8a\nMatrikula-epearen bukaera: 2019(e)ko maiatzaren 2a\nTailerra, bertan behera geratu da.\n"Berdintasunaren bidean ahalduntzen" tailer zikloaren laugarren tailerra da.\nEuskal Filologia eta Ikus-entzunezko ikasketak egin nituen. Une honetan euskara teknikari eta kazetari dihardut, besteak beste. Elikadura, entrenamendu mentala eta ariketa fisikoa dira nire pasioa, eta batez ere mendia.\nEmakumeei eta oro har gizarteari ikusaraztea egunerokotasunaren zurrunbilotik atera eta geure buruari erreparatzea ezinbestekoa dela daukagun bizimodua benetan nahi duguna den ikusteko. Nire kasuan, nire ongizateak hiru ardatz nagusi ditu: ariketa fisikoa, buruko osasuna eta elikadura. Hainbat urtez estres betean bizi ostean gelditu eta hausnartzeko unea iritsi zitzaidan. Aldaketa handiak egin ditut ordutik hona: elikaduran, kirolean, harremanetan, garapen emozionalean. Txikitatik kirola eta batez ere mendia osasuntsu sentitzeko ezinbesteko tresna izan da gure etxean. Gaitz eta arazo asko gainditzeko arrazoia eta bultzada. Hori abiapuntu hartuta bizitzako hainbat arazoren berri eman nahi nuke, uste dudalako emakume asko identifikatuta sentitu daitezkeela eta lagun diezaiekeela euren arazoa gainditzen.\nKirola, emakumea gizona nagusi den inguruan, eliteko kirola eta ez elitekoa.\nElikadura osasuntsua: nork bere gorputzarentzat egokiak diren elikagaiak hautatzen jakitea.\nEntrenamendu mentala: egungo gizartearen arazo handienetako bat estresa da, antsietatea eta depresioa. Gure pentsamenduak heziz, kontrolatuz, gidatuz ingurukoarekiko gure jarrera eta hark gugan daukan eragina neurtu dezakegu.\nMindfulnes, yoga, meditazioa, orain eta hemen egotea\nAhalduntzea: emakumeak tradiziozko roletatik atera behar du, konkistatu nahi dituen arloetan jauzi egin, beldurrak atzean utzi.\nGaian interesa duen ororentzat.\nkirola, entrenamendu mentala, elikadura, Iruñeko ikastaroak


LEKUKOA – NOR GIRA? | elinberri\n2020. maiatzak 31 Albisteak, Lekukoa\nLekukoak zentzu bikoitza du : ingurukoa, hemengoa eta baita ere pasarazten den lekukoa, mezua…\nLekukoaren pasarazteak laborari eta kontsumitzaileen arteko elkartasuna irudikatzen du, urrunago joaiteko bakotxak besteari buruz egin behar duen bide puska…\nPlataforma honek tokiko eta kalitatezko janari anitza eskaintzeko Ipar Euskal Herriko laborarien engaiamendu kolektiboa erakusten du.\nGure eguneroko ohidurak inarrosten dituen garai honetan untsa zireztela espero dugu. Ohartzen gira zuetako ainitzendako zirkuitu labur eta salmenta zuzeneko sistemetan erosteko nahia haundituz doala.\nEskertzen zaituztegu eta krisi honen ondotik, espero dugu ohitura on horiek segituko dutela, bai eta ere berriz plazerekin hornituko ditugun ostatu eta jantokietan.\nLEKUKOA azken 30 urtetan laborantza herrikoi eta iraunkorra defendatzen duten Ipar Euskal Herriko laborari egiturek sortu eta kudeatzen duten plataforma kolektiboa da.\nEgungo krisiaz haratago, lotura iraunkorrak sortu nahi genituzke. Antolatzen ditugun pesta eta ekitaldietan berriz nunbre haundian bildurik ikusi nahi zaituztegu : Comptoir Paysan/Laborarien Xokoa, Idoki merkatuak, Asunak, Lurrama.\nGure egiturek – Euskal Herriko Etxe Ekoizleen Elkartea-Idoki, Biharko Lurraren Elkartea, Euskal Herriko Laborantza Ganbara, ELB sindikatuak heien mozkinak zuzenka saltzen dituzten laurehun bat etxe ekoizle biltzen dituzte.\nGure egunerokoan, elikagaien produkzioa eta elikaduraren bertokiratzeko lan egiten dugu, gure landare, kabala eta ingurune soziala errespetatuz kalitatezko desmartxa kolektiboen indartzen.\nAgian fite berriz lasaiki ibiltzen ahalko gira usaiako merkatuetan, zuen haurrek kantinako gure mozkinak galdatuko dizkizuete, lekuko denda ttipiak azkartuko dira, ostatuetan janari ezin hobeak proposatuko dauzkigute… Anartean, gure mozkin onak goza egizkizie!


Eclesiastesa 11 BHNT - Navarro-Labourdin Euskara - Biblics\nEclesiastesa 11 Navarro-Labourdin Euskara (BHNT)\n1. Arthicaçu çure oguia iragaiten diren uren gainera, ceren asco demboren buruan atzemanen baituçu.\n2. Ematzu çazpi çathi eta çorci ere, ceren ez baitaquiçu cer gaitz guerthatu behar den lurrean.\n3. Hedoiac betheac badira, uria ixurico dute lurraren gainera; çuhaitza erorcen bada hegoara edo ipharrera, edocein toquitara eror dadien, han egonen da.\n4. Haiceari beguira dagoenac ez du eraiten, eta hedoiei beguira dagoenac ez du behinere uztaric bilduco.\n5. Hala-nola ez baituçu eçagutzen biciaren bidea ez-eta nola heçurrac elkarri iratchiquitzen diren emaztequi içorraren sabelean; hala-hala ez daquizquitzu Jaincoaren obrac, hura baita gauça gucien eguilea.\n6. Goicetic erain çaçu hacia, eta arratsean ez bedi çure escua gueldi, ceren ez baitaquiçu cein, hura ala hau sorthuco den lehenic; eta baldin biac bardin eguiten badira, hobe içanen da.\n7. Beguiei arguia goço eta iguzquiaren ikustea laket çaiote.\n8. Guiçona asco urthez bici içatu bada, eta hequietan orotan bozcariotan içan bada, orhoitu behar da ilhumbeetaco demboraz, eta egunqueta handi hartaz; ceinac, behin ethorri direnean, iraganari frogatuco baitiote bere hutsalqueria.\n9. Guiçon-gaztea, beraz boz çaite çure gaztetasunean, bozcariotan içan bedi çure bihotza çure gaztaroco egunetan; ibil çaite çure bihotzaren bideetan eta çure beguien arguitara; eta jaquiçu Jaincoac horietaz orotaz juiamendutara galdatuco çaituela.\n10. Iraiçatzu hasarrea çure bihotzetic eta gaixtaqueria çure haraguitic; ecen gaztetasuna eta atseguina bardin hutsalac dira.\n‹ Eclesiastesa 10\nEclesiastesa 12 ›